Jemaah perlu kekal disiplin ketika laksana ibadat haji

SHAH ALAM, 7 Mei- Bakal jemaah haji Malaysia terutama dari Selangor diingatkan menjaga disiplin dan patuh kepada peraturan yang ditetapkan kerajaan Arab Saudi sepanjang berada di Tanah Suci.Sultan Selangor, Sultan Sharafuddin Idris Shah bertitah bakal jemaah juga perlu berbincang secara baik dengan pegawai Tabung Haji (TH), jika berdepan sebarang kekurangan atau permasalahan.Tegas baginda, tindakan menyebarkan berita tidak tepat di media sosial hanya merumitkan keadaan dan tidak menyelesaikan masalah."Haji adalah satu perjalanan yang memerlukan kekuatan fizikal, emosi dan ilmu pengetahuan tentang ibadat haji yang jelas. Justeru beta ingin menasihati tuan-tuan dan puan-puan untuk mempersiapkan diri dengan sebaik-baiknya. "Sepanjang berada di Tanah Suci, bersihkan niat dan gunakan sepenuh masa serta tenaga tuan-tuan dan puan-puan untuk melaksanakan amal ibadah agar beroleh haji yang mabrur. "Beta juga menyeru agar tuan-tuan dan puan-puan saling berganding bahu, tolong menolong dan hormat menghormati antara satu sama lain," titah baginda pada Majlis Penyempurnaan Kursus Perdana Haji Peringkat Selangor di Masjid Sultan Salahuddin Abdul Aziz Shah, di sini hari ini.Turut berkenan berangkat ke majlis itu, Tengku Permaisuri Selangor, Tengku Permaisuri Norashikin.

(Sultan Selangor, Sultan Sharafuddin Idris Shah (enam kanan) berkenan bergambar ketika hadir ke Majlis Penyempurnaan Kursus Perdana Haji Peringkat Negeri Selangor Musim Haji 1444h di Masjid Sultan Salahuddin Abdul Aziz Shah, hari ini/Foto Bernama)

Sementara itu, Sultan Selangor memohon doa dari rakyat agar baginda dan Tengku Permaisuri Selangor diberi kesihatan baik untuk menunaikan fardhu haji dengan sempurna.Sultan Sharafuddin turut menzahirkan penghargaan kepada TH yang sentiasa bersedia menjaga kebajikan semua jemaah haji Malaysia.Seramai 6,000 jemaah dari Selangor menyertai Kursus Perdana Haji 2023 daripada 31,600 jumlah keseluruhan Jemaah Haji Malaysia.


Cabaran buru harta karun untuk media buka tirai HAWANA 2023

KUALA LUMPUR, 7 Mei - Kakitangan pertubuhan media berpeluang menyertai pertandingan mencari harta karun dari Kuala Lumpur ke Ipoh sempena sambutan Hari Wartawan Nasional (HAWANA) 2023 yang dijadual berlangsung di ibu negeri Perak itu pada  27 hingga 29 Mei ini.Pengarah Projek HAWANA 2023 D. Arul Rajoo dalam kenyataannya hari ini, berkata penyertaan bagi kembara mencari harta karun ‘Jom ke Ipoh’ pada 27 Mei itu, dibuka untuk dua orang atau empat orang sepasukan dengan yuran penyertaan RM100 setiap pasukan.Beliau berkata peserta akan diberi kemudahan penginapan di hotel di Ipoh pada malam Sabtu, 27 Mei selain kemeja-T untuk dipakai semasa pertandingan.

“Hadiah disediakan hingga tempat ke-10, dengan tempat pertama akan meraih RM4,000, tempat kedua (RM2,500) dan ketiga (RM1,500),” katanya yang juga Ketua Penyiaran Pertubuhan Berita Nasional Malaysia (Bernama).Sementara itu, taklimat kepada peserta akan diadakan pada 25 Mei ini di Wisma Bernama, Jalan Bernama, off Jalan Tun Razak, Kuala Lumpur.Borang penyertaan boleh diperoleh di https://forms.gle/PpyTtGmiGuqWozzY6 dan tarikh tutup penyertaan pada 14 Mei ini. Untuk maklumat lanjut, hubungi Arul Rajoo di talian 012-3958950 atau Mohammad Fikri Ahmad di talian 012-3269692. -BERNAMA


Gagal carum PERKESO, 21 majikan di Terengganu didakwa

(Pengarah Pertubuhan Keselamatan Sosial (PERKESO) negeri Terengganu, Farihah Che Husinmenyerahkan surat faedah pengurusan mayat kepada balu Allahyarham Muhammad Husaini Amir Harun, Nur Farahan Shahdan)

KUALA NERUS, 7 Mei - Sejumlah 21 majikan di Terengganu didakwa atas pelbagai pertuduhan sejak awal tahun ini hingga April lalu.Kebanyakannya didakwa kerana gagal mencarum dan mendaftar mengikut Akta Keselamatan Sosial Pekerja 1969 serta Akta Sistem Insurans Pekerjaan 2017.Pengarah Pertubuhan Keselamatan Sosial (PERKESO) negeri, Farihah Che Husin berkata seramai 27 majikan turut dikompaun kerana lewat melaporkan kemalangan pekerja dalam tempoh ditetapkan.Sehubungan itu, majikan disaran mencarum pekerja masing-masing sepanjang pelaksanaan bulan Op Pemutihan Perkeso 2023 bermula 1 Mei hingga 30 Jun ini.Lebih istimewa, majikan diberi tempoh dua bulan kali ini untuk tampil mendaftar secara sukarela.

(Pengarah Pertubuhan Keselamatan Sosial (PERKESO) negeri Terengganu, Farihah Che Husin)

Sekiranya masih gagal berbuat demikian selepas tempoh Op Pemutihan, tindakan tegas akan diambil."Sekiranya majikan masih gagal melaksanakannya, kita dah bagi dua bulan dah, ruangnya dulu kita bagi sebulan..pada 1 Julai, PERKESO tak akan berkompromi, mereka yang masih gagal berbuat demikian boleh dikenakan tindakan undang-undang dan boleh didenda RM10,000 atau penjara 2 tahun atau kedua-duanya skali."Beliau sebelum itu menyerahkan surat faedah pengurusan mayat kepada balu Allahyarham Muhammad Husaini Amir Harun, di sini.Nur Farahan Shahdan layak menerima faedah pengurusan mayat berjumlah RM2,000 dan akan menerima pencen bulanan seumur hidup.Allahyarham Muhammad Husaini dan adiknya, Muhammad Amirul Syafiq Harun meninggal dunia kerana terlibat dalam kemalangan jalan raya di Lebuhraya PLUS berhampiran Senawang, Negeri Sembilan, Jumaat lalu.


KKM laksana penilaian risiko situasi COVID-19 pertengahan Jun

MUAR, 7 Mei- Kementerian Kesihatan (KKM) akan menilai semula risiko situasi jangkitan COVID-19 dalam negara, pertengahan bulan depan, selepas Pengisytiharan Kawasan Tempatan Jangkitan tamat pada 30 Jun ini.Penilaian itu susulan Pertubuhan Kesihatan Sedunia (WHO) memutuskan COVID-19 tidak lagi menjadi kecemasan kesihatan awam.Menteri Kesihatan, Dr Zaliha Mustafa berkata jawatankuasa teknikal KKM akan berbincang secara lebih terperinci berkenaan perkara itu, melibatkan pandangan WHO dan keadaan terkini dalam negara.Pihaknya juga sedang menyemak dan mengemaskini garis panduan COVID-19, dengan merujuk transisi pengurusan jangka masa panjang WHO."Kita akan meneruskan SOP sedia ada sekarang ini, dan kita masih kekalkan lagi kawasan tempatan jangkitan yang akan sepatutnya berakhir pada Jun ini."Jadi kita nak tengok perkembangan sebab ada lagi kes yang kita temui walaupun masih terkawal, dan lihat tahap kepada kes tersebut adalah rendah, satu dan dua," katanya.

Beliau berkata demikian selepas mendengar cadangan daripada warga kesihatan di Johor, bagi sesi townhall Kertas Putih Kesihatan Zon Selatan, di sini hari ini.Peratusan kes COVID-19 pada 30 April hingga 6 Mei, meningkat 53.1 peratus, iaitu 7,596 kes, berbanding 4,963 kes pada 23 hingga 29 April.Kadar kemasukan pesakit ke fasiliti awam juga meningkat daripada 5.8 kepada 7.2 bagi 100,000 penduduk pada minggu epidemiology 18/2023.Meskipun terdapat peningkatan, Dr Zaliha memberi jaminan keadaan COVID-19 dalam negara, terkawal dan perkhidmatan kesihatan di hospital tidak terjejas.Dalam pada itu, Kertas Putih Kesihatan dilihat menjadi permulaan perjalanan reformasi sistem kesihatan negara dan akan dibentang di Parlimen pada bulan depan.


Cadangan dasar kadar kompaun di peringkat akhir perbincangan

JOHOR BAHRU, 7 Mei- Kertas cadangan dasar baharu kerajaan Johor terhadap kadar kompaun serendah RM50 kepada semua 16 Pihak Berkuasa Tempatan (PBT) negeri itu sudah memasuki fasa akhir perbincangan. Dasar baharu itu melibatkan kompaun bagi pembuangan sampah merata-rata dan masalah vandalisme yang sebelum ini berjumlah RM500. Exco Perumahan dan Kerajaan Tempatan, Datuk Mohd Jafni Md Shukor berkata, ia selaras dengan usaha kerajaan Johor memperkasa agenda Johor Bersih yang mula dilaksanakan tahun lepas. Setakat ini, 10 kompaun berjumlah RM5,000 dikeluarkan dalam tempoh dua bulan ini atas kesalahan membuang sampah merata-rata.

"Kita juga akan mengkoordinasikan penguatkuasa, contoh di peringkat bandaraya mungkin 10 orang khas penguatkuasaan untuk tindakan kepada buang sampah ini. Bukan setakat buang sampah, termasuk juga vandelisma, termasuk jugak merosakkan landskap dan harta benda PBT kerajaan," katanya.Beliau ditemui pemberita semasa perasmian program Gotong Royong Johor Bersih Perdana anjuran Majlis Bandaraya Johor Bahru (MBJB) pada hari ini di Legaran Segget, di sini.


RM1.27 bilion untuk Negeri Sembilan - PM

(Foto Nur Zuhairah Mohd Zamri, Nurashikin Haron)

SEREMBAN, 7 Mei- Perdana Menteri, Datuk Seri Anwar Ibrahim mengumumkan sejumlah RM1.27 bilion peruntukan keseluruhan bagi pembangunan sosio- ekonomi di Negeri Sembilan.Beliau berkata ia termasuk peruntukan tambahan sebanyak RM0.9 bilion bagi pembangunan negeri itu.Ia melibatkan projek baharu tahun 2023 termasuk membina jalan susur dari tol baharu Seremban ke Lingkaran Tengah Seremban dengan kos RM600 juta.Selain itu, projek membina jalan dan jambatan Sungai Sepang bagi menghubungkan Bukit Pelandok, Port Dickson dengan Sungai Pelek dengan kos RM160 juta.Pembinaan fasiliti Kementerian Pendidikan Malaysia (KPM) termasuk membina semula sekolah daif dan memperkukuh pendidikan khas juga diberi perhatian melibatkan kos RM280 juta."Kerajaan suku penggal yang akan dibentang akhir tahun ini akan diberi tumpuan beberapa perkara mendesak di Negeri Sembilan. Tetapi untuk sekarang ini peruntukan pembangunan sahaja hampir RM1 bilion. Keseluruhan pembangunan sosial ekonomi penambahan menjadikan RM1.27 bilion," katanya kepada pemberita di sini.Kerajaan juga menyiapkan perbelanjaan berjumlah RM5.8 juta bagi membaik pulih klinik kesihatan daif di Jelebu, Jempol, Kuala Pilah, Port Dickson, Rembau, Seremban dam Tampin.


Pusat kanser dicadang dibina di Sarawak

MIRI, 7 Mei- Sebuah pusat kanser utama di kepulauan Borneo dicadang dibangunkan di Sarawak.Timbalan Menteri Kesihatan, Lukanisman Awang Sauni memberitahu, beliau memberi jaminan kepada Kementerian Kesihatan bahawa perkara itu akan menjadi komitmen beliau untuk memastikan pembinaan pusat tersebut direalisasikan."YAB Premier sangat menitikberatkan kesihatan masyarakat ataupun rakyat Sarawak."Maka beliau telah memberikan satu jaminan kepada KKM dan ianya menjadi satu tugas berat kepada saya untuk memastikan dan juga merealisasikan pembinaan pusat kanser Sarawak yang akan menjadi sebuah pusat kanser utama di kepulauan Borneo ini," katanya.Jelasnya, pusat kanser ini amat penting memandangkan kanser adalah penyakit kedua tertinggi yang dihadapi oleh masyarakat di Sarawak.Beliau berkata demikian dalam satu Majlis Ramah Tamah Persatuan Melanau Miri.

(Timbalan Menteri Kesihatan, Lukanisman Awang Sauni)

Tambahnya, perancangan seterusnya adalah untuk membolehkan klinik yang sedia ada dinaik taraf sebagai mini hospital supaya masyarakat luar bandar seperti di Belaga dan Sungai Asap dapat menikmati perkhidmatan kesihatan.Tahun ini sebanyak 38 buah klinik kesihatan luar bandar di seluruh Sarawak telah dinaik taraf.


Perhubungan, infra di Sarawak, kemajuan projek dipantau

MIRI, 7 Mei- Projek-projek perhubungan dan infra di Sarawak membabitkan Jalan Pan Borneo, Jalan Pesisir, naik taraf Jalan Balak, Sabah Sarawak Link Road (SSLR) terus diberi keutamaan Kerajaan Persekutuan.Ini ditegaskan oleh Timbalan Perdana Menteri, Dato Sri Fadillah Yusof dalam ucapan beliau semasa merasmikan Peng Lamei Ledoh, Persatuan Kayan Sarawak (PKS), di sini.Dato Sri Fadillah menyatakan bahawa Jalan Pan Borneo yang tergendala sebelum ini kini dalam proses pemulihan.Manakala, fasa kedua Miri The Missing Link ke Limbang dan seterusnya ke Lawas melalui Brunei Darussalam akan dilaksanakan juga pada penggal ini.Beliau menambah bahawa SSLR Fasa Pertama telah bermula daripada Lawas hingga ke Pa’ Brunut serta kini Fasa Kedua dan Fasa Ketiga juga sudah diluluskan untuk proses penilaian pengurusan dan seterusnya untuk proses tender.Jelas beliau, SSLR ini akan terus menghubungkan sehingga Miri tanpa melalui Brunei.Dalam pada itu, beliau yang diamanahkan membantu Menteri Kerja Raya, Dato Sri Alexander Nanta Linggi akan terus memastikan segala perancangan infra di Sarawak dapat dilaksanakan secepat mungkin.

(Timbalan Perdana Menteri, Dato Sri Fadillah Yusof)

Malah beliau percaya projek-projek infra ini dapat dilaksanakan dengan cepat dengan wujudnya Lembaga Pembangunan Wilayah Sarawak walaupun berdepan cabaran-cabaran dalam pembinaan.Mengulas berkaitan majlis Peng Lamei Ledoh Persatuan Kayan Sarawak, Dato Sri Fadillah berharap kesatupaduan pelbagai suku kaum dan etnik di Miri hendaklah terus dikekal dan diperkasakan.Pada majlis itu, beliau turut mengumumkan geran RM50,000 kepada PKS sebelum menyampaikan sijil penghargaan kepada bekas-bekas Ketua Ketua Masyarakat Kayan Dari Belaga, Tubau dan Baram.


Warga emas cedera, rumah didiami terbakar

ARAU, 7 Mei- Seorang wanita warga emas cedera setelah rumah didiaminya terbakar kira-kira pukul 8.30 pagi tadi.Kejadian berlaku berhampiran pasar lama di sini.Menurut kenyataan Jabatan Bomba dan Penyelamat Malaysia (JBPM) Perlis, pihaknya menerima panggilan kecemasan kira-kira pukul 8.35 pagi."Sebuah jentera dari Balai Bomba dan Penyelamat Arau dengan lapan anggota terlibat dalam operasi pemadaman berkenaan diketuai Komander Operasi Pegawai Bomba Kanan II, Mohd.Norfardly Marshar Mohd Sharip."Kebakaran memusnahkan 50 peratus ruang tamu."Mangsa yang cedera di bawa ke Hospital Tuanku Fauziah oleh Angkatan Pertahanan Awam (APM)."Operasi tamat sepenuhnya pukul 9.16 pagi."Punca kejadan masih dalam siasatan," katanya.


Anwar ucap takziah kepada keluarga bekas KSU Perbendaharaan

KUALA LUMPUR, 7 Mei- Perdana Menteri, Datuk Seri Anwar Ibrahim mengucapkan takziah kepada keluarga bekas Ketua Setiausaha Perbendaharaan, Tan Sri Clifford Francis Herbert yang meninggal dunia pagi ini.Anwar menerusi catatan di Facebook berkata, mendiang adalah seorang pegawai yang baik dan telah memberikan perkhidmatan cemerlang kepada negara.“Secara peribadi, saya akan terus mengingati jasa mendiang terhadap pembangunan negara khususnya pembinaan Lapangan Terbang Antarabangsa Kuala Lumpur (KLIA).

(Perdana Menteri, Datuk Seri Anwar Ibrahim / FOTO BERNAMA)

“Saya utus salam takziah buat keluarga mendiang, semoga mereka tabah hadapi dugaan ini,” katanya.Clifford, 81, menyertai Perkhidmatan Tadbir dan Diplomatik pada 1964, berkhidmat sebagai Ketua Setiausaha Perbendaharaan mulai 1994 sebelum bersara pada 1997.


Kerajaan Perpaduan kukuh, stabil - Anthony Loke

MUAR, 7 Mei- Kerajaan Perpaduan kini kukuh dan stabil sekaligus menempis dakwaan pihak pembangkang akan berlaku pertukaran kerajaan. Setiausaha Agung Parti Tindakan Demokratik (DAP), Anthony Loke Siew Fook berkata kerajaan hari ini mempunyai sokongan 148 ahli Parlimen, sekali gus membuktikan komitmen kerajaan menjayakan agenda pembangunan negara.   "Kita tidak mahu lagi terjerumus dalam kancah perpecahan politik. Kerajaan Perpaduan berusaha bersungguh-sungguh memastikan kelancaran pertadbiran negara agar kita dapat membentuk dan memperkukuhkan kedudukan kerajaan," katanya kepada pemberita di sini.Sementara itu, mengenai desas-desus pertukaran jawatan Menteri Besar Pulau Pinang, keputusan mengenainya hanya akan dibincangkan selepas selesai Pilihan Raya Negeri (PRN) negeri berkenaan.DAP kini masih menyokong kepimpinan Chow Kon Yeow sebagai Ketua Menteri Pulau Pinang.

(DAP kini masih menyokong kepimpinan Chow Kon Yeow sebagai Ketua Menteri Pulau Pinang)


Penambahan kaunter CIQ atasi kesesakan waktu puncak

JOHOR BAHRU, 7 Mei- Banyak kaunter di Kompleks Kastam, Imigresen dan Kuarantin (CIQ) Bangunan Sultan Iskandar (BSI) dan Kompleks Sultan Abu Bakar (KSAB) mula beroperasi sepanjang waktu puncak sekali gus mengatasi kesesakan di situ.Hanya ada beberapa kaunter sahaja yang masih ditutup atas pelbagai faktor namun tidak menjejaskan trafik semasa waktu puncak. Menteri Besar Johor, Datuk Onn Hafiz Ghazi berkata, setakat ini, maklum balas positif diterima pihaknya selepas beberapa penambahbaikan segera sudah dilaksanakan. "Kebanyakan kaunter kini lancar terutama pada waktu puncak. Mungkin ada kekangan sedikit tetapi majoritinya sudah mula buka secara konsisten semasa waktu puncak," katanya. Beliau ditemui pemberita semasa perasmian program Gotong Royong Johor Bersih Perdana anjuran Majlis Bandaraya Johor Bahru (MBJB) pada hari ini di Legaran Segget, di sini.

Baru-baru ini, beliau mengadakan lawatan mengejut ke BSI susulan kesesakan yang kerap berlaku di situ. Onn hafiz juga memaklumkan, beberapa fasiliti akan ditambah baik bagi mengurangkan kesesakan trafik.


Dua rumah terbakar, 14 penghuni hilang tempat tinggal

KUCHING, 7 Mei- Seramai 14 penghuni dua buah rumah di Kampung Temenggong di sini hilang tempat tinggal dalam kebakaran, tengah malam tadi.Menurut Jabatan Bomba dan Penyelamat Malaysia (JBPM) Sarawak, rumah pertama didiami 11 penghuni manakala rumah kedua mempunyai tiga penghuni."Pihaknya menerima panggilan kecemasan pada pukul 12.35 minit tengah malam."Seramai tujuh anggota dengan sebuah jentera dari Balai Bomba dan Penyelamat (BBP) Petra Jaya digegaskan ke lokasi kejadian."Pasukan itu turut dibantu lima anggota dengan sebuah jentera dari BBP Padungan."Operasi pemadaman mengalami kesukaran disebabkan ketiadaan pili bomba berdekatan lokasi kejadian."Operasi pemadaman tamat pada pukul 3.15 minit pagi."Tiada kecederaan dan kemalangan jiwa dilaporkan."Punca kebakaran masih dalam siasatan," katanya menerusi kenyataan.


Rumah Terbuka Malaysia Madani, lebih 10,000 pengunjung hadir

SEREMBAN, 7 Mei- Rumah Terbuka Malaysia Madani diteruskan ke Negeri Sembilan hari ini.Perdana Menteri, Datuk Seri Anwar Ibrahim hadir ke Majlis Rumah Terbuka Kerajaan Negeri Sembilan dan Malaysia Madani yang berlangsung di Wisma Majlis Bandaraya Seremban.Majlis rumah terbuka itu dimeriahkan dengan kehadiran lebih 10,000 pengunjung.Sambil menjamu selera, mereka mengambil kesempatan bertemu dengan Anwar yang turut hadir memeriahkan majlis.Majlis turut diserikan dengan kehadiran Timbalan Perdana Menteri Datuk Seri Dr Ahmad Zahid Hamidi, Menteri Dalam Negeri Datuk Seri Saifuddin Nasution Ismail dan Menteri Pertahanan Datuk Seri Mohamad Hasan.Turut mencemar duli, Yang di-Pertuan Besar Negeri Sembilan Tuanku Muhriz Ibni Almarhum Tuankh Munawir serta Tunku Ampuan Besar Negeri Sembilan Tuanku Aishah Rohani Tengku Besar Mahmud.Sebanyak 52 buah gerai dibuka menyediakan juadah Hari Raya Aidilfitri serta makanan identiti Negeri Sembilan.


AGC nafi keluar kenyataan media berhubung dakwaan ke atas KSN

PUTRAJAYA, 7 Mei- Jabatan Peguam Negara (AGC) hari ini menafikan sekeras-kerasnya telah mengeluarkan kenyataan media berhubung pendakwaan ke atas Tan Sri Mohd Zuki Ali. AGC dalam kenyataan di sini, hari ini berkata, penafian itu merujuk kepada kenyataan media Ruj: PN. PRO.100-3/6/4 Jld.5(11) Pendakwaan ke Atas Tan Sri Zuki Bin Ali - Ketua Setiausaha Negara (KSN) bertarikh 5 Mei 2023.Kenyataan media palsu menggunakan jata negara dan nama AGC itu menyatakan susulan daripada arahan Perdana Menteri Datuk Seri Anwar Ibrahim, AGC telah menerima kertas siasatan daripada pegawai khas Perdana Menteri berhubung isu dakwaan terhadap Tan Sri Zuki Ali.Pemerhatian terhadap kenyataan palsu itu mendapati nama KSN adalah salah.

Kenyataan palsu itu turut menyatakan AGC menegaskan bahawa keputusan untuk mengenakan pertuduhan Tan Sri Mohd Zuki Ali adalah berdasarkan keterangan dan fakta hasil daripada penyiasatan dan bukan atas desakan oleh mana-mana pihak atau faktor lain.


Lebih 1,000 kuota tawaran ibadah haji di Melaka

DURIAN TUNGGAL, 7 Mei- Lebih 1,000 kuota tawaran mengerjakan ibadah haji untuk negeri Melaka pada tahun ini.Exco Pendidikan, Pengajian Tinggi dan Hal Ehwal Agama, Datuk Rahmad Mariman berkata, bagaimanapun hanya 890 bakal jemaah yang sudah mengesahkan tawaran itu.  Jelas beliau, penawaran ibadah haji bagi negeri Melaka meningkat iaitu lebih 1,000 tawaran berbanding 600 tawaran pada tahun lalu. Tambahnya, semua bakal jemaah diminta menjaga kesihatan terutama dalam keadaan cuaca panas ketika ini. "Kalau kesihatan kita tak jaga dengan baik, nanti kita sampai sana kita tidak dapat melaksanakan rukun-rukun haji maka dengan itu nasihat saya untuk para jemaah jagalah kesihatan.

(Exco Pendidikan, Pengajian Tinggi dan Hal Ehwal Agama, Datuk Rahmad Mariman)

"Minum air banyak apatah lagi dalam suasana yang panas begini dan sentiasa saya syorkan jugak oleh kerana ramai orang di sana pakailah penutup muka semasa berada di Tanah Suci nanti," katanya.Beliau berkata demikian selepas merasmikan majlis penutup Kursus Perdana Haji, di Universiti Teknikal Malaysia Melaka (UTeM) Durian Tunggal.


Semakan fakta cabang baharu kewartawanan di Malaysia

KUALA LUMPUR, 7 Mei- Ketika negara sedang bergelut dengan wabak COVID-19 pada 2020, sebanyak 1,837 aduan berita palsu berhubung isu vaksin diterima Suruhanjaya Komunikasi dan Multimedia Malaysia (MCMC).Ketua Bahagian Keselamatan Rangkaian MCMC Harme Mohamed berkata situasi berkenaan mencetuskan panik dalam kalangan orang awam sehingga ada yang hilang kepercayaan terhadap usaha kerajaan membawa keluar rakyat daripada situasi pandemik COVID-19 ketika itu.“Penyebaran berita palsu dalam talian bukan hanya boleh menyebabkan keadaan panik, ia juga mampu mengganggu gugat kestabilan dan keselamatan negara,” katanya kepada Bernama.Beliau berkata trend berkaitan berita palsu berterusan dengan sebanyak 143 aduan diterima MCMC dari Januari hingga Februari lepas.Menurutnya antara berita palsu itu melibatkan tadbir urus kerajaan dengan 37 peratus aduan, kes jenayah seperti skim penipuan dan penyamaran (16 peratus) dan isu kepenggunaan (15 peratus).Dalam pada itu, mengikut tinjauan Kumpulan Meltwater Malaysia pada tahun lepas, 29.55 juta rakyat Malaysia atau 89.6 peratus melayari Internet selama sembilan jam sehari.Justeru, bagi menangkis lambakan maklumat palsu dalam talian, semakan terhadap fakta menjadi inisiatif terbaharu bidang kewartawanan di negara ini.Penyemak fakta di MyCheck Malaysia Fatin Najmi Mohammad Shah berkata semakan fakta atau fact-check adalah evolusi dalam dunia kewartawanan dengan laporan mendalam dihasilkan menggunakan teknik dan alatan (tools) semakan fakta.“Dalam proses menyemak fakta, input yang kami sertakan dalam laporan bukan hanya berdasarkan kenyataan penafian oleh individu dan organisasi berkaitan semata-mata.“Tetapi kami juga sertakan maklumat berdasarkan dapatan daripada penyiasatan terperinci yang dibuat. Untuk proses itu, kami perlu menggunakan tools semakan fakta dan mendedahkan kepada orang awam setiap proses yang dibuat,” katanya. Menurutnya pada tahun lepas, sebanyak 164 laporan semakan fakta dilakukan MyCheck Malaysia membabitkan pelbagai isu seperti kepenggunaan, kesihatan, dasar kerajaan dan politik yang viral di media sosial.MyCheck Malaysia yang bermula sejak Mac 2020 merupakan inisiatif semakan fakta yang beroperasi secara editorial bebas untuk membanteras maklumat palsu yang tersebar luas di negara ini mengikut piawaian antarabangsa ditetapkan International Fact Checking Network (IFCN).Selain MyCheck Malaysia, antara organisasi yang menjalankan usaha semakan fakta di Malaysia ialah AFP Fact Check Asia (Malaysia).Sementara itu, Prof Madya Dr Masato Kajimoto dari Pusat Pengajian Kewartawanan dan Media, Universiti Hong Kong ketika dihubungi berkata terdapat perbezaan ketara antara pemeriksa fakta dan wartawan kerana peranan wartawan adalah untuk menyampaikan maklumat kepada orang ramai tentang perkara yang mereka tidak tahu, manakala pemeriksaan fakta ialah membetulkan fakta yang sudah diketahui umum."Pemeriksa fakta mesti mahir dalam bidang selain daripada menghasilkan laporan komprehensif, seperti menggunakan alat semakan fakta, hebat dalam pemantauan media sosial, dan membuat grafik atau video penjelasan," tambahnya.

Kajimoto, yang juga Ketua Pengarang di Asian Network of News and Information Education (Annie) Lab, sebuah organisasi semakan fakta berasaskan universiti menegaskan bahawa semakan fakta adalah penting kerana maklumat salah boleh menimbulkan ketakutan, panik dan dalam banyak kes, kemarahan dalam diri individu, mengakibatkan rusuhan, kematian, dan akibat buruk yang lain.“Sebagai contoh, semasa protes selama berbulan-bulan Hong Kong yang dikenali sebagai Pergerakan Payung pada 2014, pelbagai khabar angin tersebar menerusi Internet, bahan audio-visual yang dimanipulasi, dan bentuk tuntutan tidak berasas yang sering menjadi suapan harian media kepada rakyat."Orang ramai mahukan maklumat yang pasti, oleh itu, kita akan cuba mencari sendiri jawapannya, tetapi orang ramai tidak terdedah kepada semakan fakta. Maka, mereka perlu mencari sendiri jawapannya. Natijahnya, mereka tepaksa bergantung kepada sumber-sumber yang boleh dipercayai, yang kadangkala mengelirukan juga,” katanya.Fatin Najmi dan Kajimoto juga berpendapat penyemak fakta perlu bergerak seiring dengan teknologi kecerdasan buatan (AI) bagi memastikan mereka dapat mengenal pasti corak penyebaran maklumat palsu menerusi AI. -BERNAMA


Kes demam denggi di Melaka meningkat

ALOR GAJAH, 7 Mei- Kes demam denggi di Melaka meningkat sebanyak 103.8 peratus kepada 322 kes dalam tempoh 1 Januari hingga 29 April.Exco Melaka, Ngwe Hee Sem berkata Melaka Tengah mencatatkan kes demam denggi tertinggi iaitu 241 kes diikuti Jasin (52 kes) dan Alor Gajah (29 kes).Katanya, sebanyak 89 kes dilaporkan berlaku pada Januari, Februari (61), Mac (85 dan April (87 kes)."Sepanjang tempoh sama, tiada kematian direkodkan dengan 14 lokaliti wabak keseluruhan dilaporkan."Daripada jumlah itu, empat lokaliti wabak aktif semasa direkodkan iaitu dua di Melaka Tengah serta masing-masing satu lokaliti di Jasin dan Alor Gajah."Jabatan Kesihatan negeri akan bekerjasama dengan pihak berkuasa tempatan di tiga daerah berkenaan untuk melaksanakan program gotong-royong bagi mengekang pembiakan nyamuk Aedes khususnya di kawasan perumahan dan industri," katanya kepada pemberita di sini.


Tiga sekeluarga terkandas 22 hari di Sudan selamat kembali ke Malaysia

SEPANG, 7 Mei - Seorang ibu warganegara Malaysia bersama dua anaknya yang terperangkap di wilayah Al Gaza, Sudan ekoran konflik di negara itu, selamat kembali ke tanah air hari ini selepas 22 hari terkandas.Junaidah Selamat, 49, dan dua anaknya Mohamad Ashraf, 18, dan Juliana Ashraf, 23, tiba di Lapangan Terbang Antarabangsa Kuala Lumpur (KLIA) di sini menerusi penerbangan Saudia SV842 yang mendarat pukul 4.15 pagi tadi. Namun malangnya, suami beliau yang merupakan warganegara Sudan, Ashraf Gasim Elsimd, 54 masih terkandas di Port Sudan kerana tidak memiliki pas residen Arab Saudi."Dia (suami) kini berada di Port Sudan dan Alhamdulillah dalam keadaan selamat kerana telah keluar dari Khartoum yang masih tegang. Saya harap urusannya (untuk kembali ke Malaysia) dipermudahkan dan kami sekeluarga dapat bersatu semula," katanya kepada media sejurus tiba di KLIA dan disambut pegawai Wisma Putra.Pertempuran antara Angakatan Tentera Sudan dan pasukan separa tentera Rapid Support Forces (RSF) yang tercetus di Khartoum dan kawasan sekitar pada 15 April lepas telah mengorbankan lebih 500 orang, dengan lebih 5,000 cedera serta lebih 100,000 penduduk dipaksa melarikan diri ke negara jiran.Junaidah merakamkan jutaan terima kasih kepada semua petugas Kedutaan Besar Malaysia di Sudan, pegawai Konsulat Jeneral Malaysia di Jeddah, kerajaan Arab Saudi, Kedutaan Besar Pakistan di Sudan serta semua pihak yang membantu membawa beliau dan anak-anak agar selamat keluar dari Khartoum.Berkongsi pengalaman di Sudan, anak kelahiran Jeram, Selangor itu berkata sebelum pertempuran berlaku pada 15 April lepas, suaminya mengambil anak-anak dari sekolah dan menyatakan peperangan akan berlaku."Masa itu saya merasakan ia adalah perkara biasa kerana memang biasa berlaku demonstrasi di Sudan. Tetapi pada hari kedua (16 April) ketika bangun untuk solat Subuh kedengaran bunyi tembakan dan tembakan dari kereta kebal sehingga rumah kami bergegar malah peluru-peluru mula memasuki kediaman," kata ibu kepada empat anak itu.Junaidah berkata selepas itu situasi kian meruncing sehingga bekalan elektrik terputus, barang keperluan terutama air minum tiada lagi dijual sehingga orang awam kini mengambil kesempatan untuk memecah masuk rumah dan kedai mencuri harta dan makanan.

"COVID-19 lebih baik dari peperangan kerana peperangan ini antara hidup dan mati. Kalau sakit tidak boleh ke hospital kerana semuanya telah ditawan tentera untuk dijadikan markas. Bangunan am lain seperti sekolah juga dijadikan penempatan tentera. Kalau nak keluar beli makanan, ada sekatan askar dan mereka suruh patah balik kalau tak dengar cakap, akan kena tembak," katanya.Junaidah berkata selepas enam hari beliau mendapat maklumat dari kakaknya di Malaysia menyatakan Wisma Putra menjalankan proses evakuasi rakyat Malaysia keluar dari Sudan, namun sudah terlambat kerana namanya tidak dipanggil kerana tidak berdaftar dengan Kedutaan Besar Malaysia di Khartoum."Oleh itu anak saya yang berada di Malaysia, Ahmad Ashraf, 25 memaklumkan kepada Wisma Putra dan kemudian diberi nombor telefon untuk dihubungi di Sudan. Selepas Kedutaan Besar Malaysia di Sudan menjawab e-mel saya. Kebetulan saya memang kena balik Malaysia pada September sebab pasport perlu diperbaharui," katanya.Selepas itu, beliau berkata Wisma Putra memaklumkan untuk pergi ke Port Sudan namun perjalanan itu mendebarkan kerana setiap 10 minit ada sekatan jalan oleh tentera namun perjalanan itu dipermudahkan dengan penyediaan dokumen-dokumen. - BERNAMA


Cuaca panas, elak pembakaran terbuka

IPOH, 7 Mei- Masyarakat diingatkan tidak melakukan pembakaran terbuka ketika cuaca panas yang melanda negara ketika ini.Menteri Pembangunan Kerajaan Tempatan, Nga Kor Ming berkata pembakaran secara terbuka bukan sahaja akan mengakibatkan pencemaran udara, malah meningkatkan lagi suhu persekitaran.Katanya, semua pihak perlu bekerjasama dalam memastikan perkara sedemikian tidak berlaku."Pembakaran terbuka perlu dielakkan. Ia bukan sahaja mengakibatkan pencemaran udara, tetapi akan menambahkan lagi suhu dan juga cuaca panas, menjadikan kawasan sekeliling semakin panas," katanya kepada pemberita di sini.


79 penumpang selamat feri terbakar tengah laut

KUALA NERUS, 6 Mei - Seramai 79 penumpang termasuk kru sebuah feri berdepan detik cemas apabila feri dinaiki mereka terbakar petang tadi.Insiden kebakaran itu telah merebak ke seluruh bahagian feri dan dianggarkan musnah seratus peratus.Pengarah Agensi Penguatkuasaan Maritim Malaysia (APMM) Terengganu Kapeten Maritim Mohd Khairulanuar Abd Majid berkata dalam kejadian pada 2.40 petang itu, feri tersebut dalam perjalanan ke Terminal Feri Taman Tamadun Islam, Kuala Terengganu seblum terbakar ketika berada berhampiran Pulau Bidong.Sebaik menerima panggilan daripada Pusat Kecil Mencari dan Menyelamat Maritim Kuantan pada 3 petang, pihaknya bergegas ke lokasi kejadian.

(Seluruh bahagian feri musnah seratus peratus/FOTO pembaca)

“Dua aset APMM iaitu bot Perkasa 1248 dan bot Pengawal 16 yang sedang mengadakan rondaan di sekitar perairan tersebut telah diarahkan untuk melakukan kerja-kerja penyelamatan," katanya.Bagaimanapun kesemua penumpang dan kru terbabit tidak mengalami sebarang kecederaan dan berjaya dibawa keluar dari feri terbabit sebelum dipindahkan ke sebuah feri lain.Mohd. Khairulanuar berkata, siasatan akan dilakukan bagi mengenal pasti punca kebakaran feri berkenaan manakala punca insiden masih disiasat.


Agong, Raja Permaisuri menghadiri pertabalan Raja Charles III

LONDON, 6 Mei- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berangkat menghadiri Istiadat Pertabalan Raja Charles III.Istiadat berkenaan berlangsung di Wesminster Abbey di sini.Seri Paduka berdua tiba di London pada Rabu bagi mengadakan lawatan khas hingga 14 Mei atas jemputan rasmi Raja Charles III.Kota London hari ini menjadi tumpuan dunia dengan kunjungan raja-raja dan anggota kerabat, ketua-ketua negara, ketua-ketua kerajaan serta dif-dif kenamaan utama dari seluruh dunia.Kira-kira 2,000 tetamu jemputan khas menghadiri upacara bersejarah itu.Kali terakhir ia diadakan pada 70 tahun lalu, ketika Ratu Elizabeth II ditabal menjadi ketua negara UK pada 2 Jun 1953.Suasana di sekitar London dibanjiri orang ramai dari serata pelosok dunia untuk menyaksikan sendiri peristiwa bersejarah era moden ini.


Lebih 10,000 sukarelawan, anggota APM siap siaga hadapi bencana

KUANTAN, 6 Mei- Lebih 10,000 sukarelawan dan anggota Angkatan Pertahanan Awam Malaysia (APM) bersiap siaga di belakang Agensi Pengurusan Bencana Negara (NADMA) dalam menghadapi sebarang bencana terutamanya fenomena El Nino dan jangkaan gempa bumi di negara ini. Selain daripada kesiapsiagaan keanggotaan, APM turut bersedia dari segi logistik. Menurut Ketua Pesuruhjaya APM, Aminurrahim Mohamed berkata, arahan pengoperasian akan dilaksanakan selepas menerima arahan daripada NADMA. "Kita sebenarnya APM ini akan bersedia di belakang NADMA dan juga di belakang kerajaan–kerajaan negeri."NADMA yang akan urus, kami tidak boleh nak mendahului. Namun kami di peringkat operasi memanglah latihan itu berterusan di mana pengarah-pengarah negeri telah diberi tugasan."Arahan supaya sentiasa bersiap sedia termasuklah yang ada baru-baru ini viral menyatakan Malaysia mungkin dilanda gempa bumi."Kita sudah bersedia cuma dari segi dasarnya kita tunggulah, tetapi kita akan cuba. Orang kata bila keluar sahaja kita terus laksana, begitu juga dengan fenomena El Nino ini," katanya. Bagi memantapkan lagi kemahiran anggota, APM Pahang julung kali mengambil inisiatif mengadakan Latihan Pemantapan Pre-Hospital Care Zon Pantai Timur 2023 di Kuantan selama tiga hari. Tambahnya, seramai 104 anggota terdiri daripada pegawai dan anggota APM bagi Zon Timur telah terlibat dalam program tersebut.

Sepanjang program berlangsung, peserta didedahkan dengan latihan amali serta praktikal oleh pegawai-pegawai terlatih. Dalam pada itu, beliau turut menggalakkan penglibatan orang awam dalam APM untuk menyebarkan fungsi-fungsi APM dalam masyarakat. Beliau berkata demikian kepada media selepas  merasmikan Majlis Penutup Latihan Pemantapan Pre-Hospital Care Zon Pantai Timur 2023 Dan Penyerahan Watikah di Auditorium Pejabat Negeri Pertahanan Awam (PNPA), Kuantan Pahang, hari ini.


40 pemaju terlibat dalam Ekspo Perumahan Johor

KULAI, 6 Mei- Sebanyak 21,000 unit kediaman tidak terjual di Johor melibatkan pelbagai kategori termasuk yang berharga RM500,000 ditawarkan semasa Ekspo Perumahan Johor, Julai depan.Ekspo empat hari di Johor Bahru melibatkan 40 pemaju perumahan seluruh negeri, merupakan salah satu strategi kerajaan negeri untuk menurunkan jumlah kediaman tidak terjual di negeri itu.EXCO Perumahan dan Kerajaan Tempatan, Datuk Mohd Jafni Md Shukor berkata, rumah ditawarkan bukan sahaja kepada Bangsa Johor tetapi kepada rakyat negeri lain dan pembeli berpotensi dari Singapura serta Indonesia."Dan yang RM500,000 ke atas potensi pekerja-pekerja Malaysia yang bekerja di Singapura dan pembeli-pembeli dari Singapura itu fokus kita."Ekspo kali ni melibatkan pelbagai kategori dan fokusnya adalah untuk menurunkan jumlah kediaman tidak terjual," katanya.Beliau ditemui pemberita semasa Rumah Terbuka Aidilfitri di sini.

Sementara itu, kenaikan kadar dasar semalaman (OPR) tidak akan menjejaskan bakal pembeli Rumah Mampu Milik Johor (RMMJ) kerana kerajaan negeri masih menanggung subsidi.Permintaan RMMJ masih tidak mencukupi sekali gus menunjukkan pembeli tidak membuat penilaian berdasarkan kenaikan OPR.


Jelajah Ikon Madani bukan medan berpolitik

SEREMBAN, 6 Mei- Jelajah Ikon Madani anjuran Jabatan Komunikasi Komuniti (J-KOM) di enam universiti bukan medan berpolitik tetapi medium untuk menjelaskan dasar kerajaan pimpinan Perdana Menteri, Datuk Seri Anwar Ibrahim serta Malaysia Madani kepada mahasiswa.Ketua Pengarah J-KOM, Datuk Dr. Mohamad Agus Yusoff berkata, pihaknya dengan kerjasama Yayasan Prihatin Nasional (PRIHATIN) berperanan menjelaskan serta mempertahankan dasar kerajaan, selain menghubungkan kerajaan dengan mahasiswa dan rakyat.“J-KOM masuk universiti bukan untuk berpolitik, kami datang ke Universiti Teknologi Mara (UiTM) atau mana-mana universiti menjelaskan dasar-dasar kerajaan, menjelaskan Kerajaan Madani bukannya berkempen untuk menyokong parti A atau parti B," katanya kepada pemberita di sini.Program itu menampilkan pengacara terkenal, Datuk Aznil Nawawi sebagai ikon Madani.Siri jelajah J-KOM selepas ini akan diteruskan di Kelantan, Terengganu, Kedah, Pulau Pinang dan Selangor serta turut merancang ke Sabah dan Sarawak.


Tiada MP BN akan kosongkan kerusi Parlimen - Ahmad Zahid

LENGGONG, 6 Mei- Pengerusi Barisan Nasional (BN), Datuk Seri Dr Ahmad Zahid Hamidi menegaskan bahawa BN dan UMNO akan terus komited mempertahankan Kerajaan Madani di bawah pimpinan Perdana Menteri, Datuk Seri Anwar Ibrahim.Jelasnya, tidak ada seorang pun Ahli Parlimen daripada gabungan politik itu akan mengosongkan kerusi masing-masing sekali gus menumbangkan Kerajaan Perpaduan.Menurutnya, dakwaan menyatakan kerajaan ketika ini akan dijatuhkan adalah tidak berasas."Saya ingin menyatakan di sini, bahawa Barisan Nasional sangat komited untuk terus bersama-sama dengan Perdana Menteri, Datuk Seri Anwar Ibrahim bagi terus mempertahankan Kerajaan Perpaduan Madani ini insya-Allah."Saya telah melakukan kaji selidik, tiap-tiap seorang Ahli Parlimen, saya ingin mengesahkan tidak ada seorang pun Ahli Parlimen Barisan Nasional apatah lagi daripada UMNO yang mahu meninggalkan dan mengosongkan kerusi itu," katanya.

(Pengerusi Barisan Nasional (BN), Datuk Seri Dr Ahmad Zahid Hamidi / FOTO BERNAMA)

Beliau berkata demikian ketika berucap pada Majlis Rumah Terbuka Aidilfitri UMNO Perak di Kolej Kemahiran Tinggi Mara Lenggong.Turut hadir pada sambutan tersebut, Menteri Besar Perak, Datuk Seri Saarani Mohamad.


PM ke majlis kahwin, ubati duka pengantin kematian ibu

BUKIT MERTAJAM, 6 Mei- Kehadiran Perdana Menteri, Datuk Seri Anwar Ibrahim dan isteri, Datin Seri Dr Wan Azizah Wan Ismail ke kenduri kahwin di Kampung Pelet di sini mengubati duka pengantin lelaki yang kematian ibunya.Suasana menjadi semakin meriah dengan kedatangan Anwar dan Isteri ke perkahwinan pasangan pengantin, Mohammad Farhan Mohd Nor dan dan Nurul Fatienul Ain Mazlan.Mohammad Farhan yang ditemui berkata beliau langsung tidak menjangkakan kehadiran pemimpin nombor satu negara itu ke majlis perkahwinannya."Kami semua gembira dengan kehadiran perdana menteri. Sekurang-kurangnya ia dapat mengubat duka kami yang sedang bersedih. Perasan sekarang ini bercampur aduk, lagipun saya tak jangka yang perdana menteri datang meraikan kami," katanya.Anwar dan isteri meluangkan masa kira-kira 20 minit di majlis perkahwinan tersebut.Menurut Mohammad Farhan, ibunya, Sabariah Daud meninggal dunia kira-kira pukul 6.40 pagi semalam akibat kegagalan buah pinggang.Majlis akad nikah pasangan terbabit berlangsung pada 29 April lalu.


Johor beri bantuan RM1,000 kepada 66 atlet Sukan Sea

JOHOR BAHRU, 6 Mei- 66 atlet kelahiran Johor yang bertanding di Sukan Sea Kemboja ke-32 menerima bantuan RM1,000 untuk kegunaan mereka sepanjang kejohanan dwi tahunan itu.Exco Johor, Mohd Hairi Mad Shah berkata, bagaimanapun, durian runtuh kepada mereka akan ditentukan sebaik tamat temasya tersebut.66 atlet kelahiran Johor akan menyertai pelbagai acara antaranya renang, perahu layar dan olahraga."Bantuan kali ini memadai dengan apa yang mereka bantu bagi menaikkan nama negara mahupun bagi negeri Johor dan insya-Allah jika tiada aral melintang 15 hingga 18 Mei ini saya dan rombongan kerajaan negeri akan beri sokongan kepada atlet-atlet," katanya.

Jelas beliau, penglibatan mereka bakal memberi impak positif kepada pembangunan sukan negeri ini.


8.6 juta rakyat terima STR babit dana RM8 bilion

PERMATANG PAUH, 6 Mei- 8.6 juta rakyat memperoleh Sumbangan Tunai Rahmah (STR) membabitkan peruntukan RM8 bilion.Menurut Perdana Menteri, Datuk Seri Anwar Ibrahim, daripada jumlah tersebut, 460,000 penerima merupakan warga Pulau Pinang melibatkan peruntukan RM85.8 juta.Beliau berkata, sumbangan itu dapat diteruskan apabila pimpinan kerajaan dibawahnya pada ketika ini menjaga amanah dan tatakelola dalam pentadbiran pengurusan negara.Tambahnya, sepanjang tempoh enam bulan mentadbir kerajaan, beliau bersama pimpinannya tidak pernah mengambil sebarang hak untuk rakyat."Satu kontrak, balak, satu inci tanah pun saya tidak ambil dan saya tidak izinkan mana-mana pemimpin Kerajaan Perpaduan ambil dan ini adalah rekod dalam sejarah kita.

"Jadi, mengapa nak gunakan isu yang dibangkitkan kita dikawal oleh bukan Melayu khususnya DAP sehingga kita menidakkan kepentingan orang Melayu," katanya.Beliau bercakap demikian ketika berucap pada sambutan Rumah Terbuka Aidilfitri Malaysia Madani di Permatang Pauh.


Pembangkang perlu hentikan isu tukar kerajaan - PM

PERMATANG PAUH, 6 Mei- Perdana Menteri, Datuk Seri Anwar Ibrahim meminta parti pambangkang untuk fokus kepada isu negara dan tidak lagi memainkan isu tukar kerajaan.Menurut Anwar, ia merupakan masa tepat untuk mematikan isu tersebut yang tidak menguntungkan rakyat.Beliau yang juga Ahli Parlimen Tambun mencabar mana-mana pihak yang mendakwa mempunyai sokongan cukup bagi menumbangkan Kerajaan Perpaduan agar membawa usul berkenaan ke sidang Parlimen bulan ini."Kita akan mengadakan sidang Parlimen dalam tempoh dua minggu ini. Kalau ada angka, saya akan bawa isu ini ke Parlimen. Kita perlu menumpukan perhatian kepada membangunkan negara," katanya kepada pemberita di sini.Sementara itu, Anwar berkata pentadbiran yang diusahakan kini adalah untuk menghentikan salah laku pemimpin, penyelewengan, rasuah serta menggunakan kedudukan untuk mengaut kekayaan kepada diri, keluarga dan saudara-mara.Hasil negara kini bertambah serta pelaburan dari China, India, Amerika Syarikat dan Australia melonjak naik kerana keyakinan pelabur asing terhadap pimpinan dan kerajaan yang stabil.


(Subahan ditemu bual selepas pelancaran Karnival Kerjaya MyFutureJobs Selangor yang berlangsung sehingga esok)

KLANG, 6 Mei- Seramai 16,865 pencari kerja di seluruh negara berjaya mendapatkan pekerjaan melalui karnival kerjaya dan portal MYFutureJobs setakat 28 April tahun ini.Menurut Pengerusi Lembaga Pertubuhan Keselamatan Sosial (Perkeso), Datuk Seri Subahan Kamal, jumlah itu dijangka terus meningkat menjelang akhir tahun.Katanya berdasarkan rekod tahun lepas, seramai 295,044 pencari kerja berjaya memperoleh pekerjaan."Hari ini kita telah menyediakan hampir 7,500 peluang pekerjaan. Banyak majikan daripada pelbagai sektor mengambil bahagian. Mereka turut serta dengan aspirasi kerajaan untuk membantu masyarakat atau anak-anak muda di peringkat akar umbi (mendapatkan pekerjaan)," kata Subahan selepas pelancaran Karnival Kerjaya MyFutureJobs Selangor yang berlangsung sehingga esok di Dewan Hamzah, Klang.Terdahulu, Menteri Sumber Manusia V. Sivakumar melancarkan karnival tersebut yang turut dihadiri Pengerusi Jawatankuasa Tetap Pembangunan Sosio Ekonomi, Kebajikan Masyarakat dan Pemberdayaan Pekerja V. Ganabatirau dan Ketua Eksekutif Perkeso Datuk Seri Dr Mohammed Azman Aziz Mohammed.Mengulas mengenai Skim Keselamatan Sosial Suri Rumah (SKSSR) pula, Subahan berkata terdapat 175,999 pencarum aktif sejak skim itu dilancarkan dua tahun lepas dengan caruman hanya RM120 setahun."RM10 sebulan, jadi saya fikir jumlah ini minimum. Skim ini sangat bagus. Saya berharap sangat kaum wanita memanfaatkan sepenuhnya program ini," katanya.

(Hampir 17,000 pencari kerja berjaya dapat pekerjaan)


PRN Kedah: Gabungan BN, PH tunjuk perkembangan positif

PADANG TERAP, 6 Mei- Perbincangan antara Barisan Nasional (BN) dan Pakatan Harapan (PH) mengenai kerusi-kerusi Dewan Undangan Negeri (DUN) yang akan ditandingi oleh gabungan itu pada Pilihan Raya Negeri (PRN) akan datang menunjukkan perkembangan yang sangat positif. Pengerusi Badan Perhubungan UMNO Negeri Kedah, Datuk Seri Mahdzir Khalid berkata, kedua-dua gabungan itu berada di landasan terbaik ketika mengadakan proses rundingan yang kini telah memasuki fasa ketiga. "Pada saya positif, ada sedikit sebanyak kekangan tetapi insya-Allah kita boleh selesaikan. "Memanglah ada sedikit pertikaian tetapi pada saya setakat ini menunjukkan urusan yang positif di semua parti yang terlibat untuk kerusi di Kedah. "Kita ada 36 kerusi DUN di Kedah. Insya-Allah boleh selesai dengan baiklah," katanya. Datuk Seri Mahdzir bercakap kepada pemberita selepas menghadiri Majlis Jamuan Hari Raya Aidilfitri Badan Perhubungan UMNO Negeri Kedah bersama UMNO Bahagian Padang Terap di Pusat Komuniti Padang Kerasak Naka, di sini. Beliau yang juga Pengerusi Majlis Pimpinan Perpaduan Negeri Kedah berkata, senarai kerusi dan calon yang akan bertanding pada PRN akan datang akan dimuktamadkan oleh kepimpinan tertinggi parti-parti gabungan di peringkat pusat.

Dalam pada itu, beliau menyeru rakyat Kedah melakukan perubahan agar kepimpinan Kerajaan Negeri selari dengan kepimpinan di peringkat Kerajaan Persekutuan. Beliau yang pernah menjadi Menteri Besar Kedah berkata, hubungan yang baik antara Kerajaan Negeri dan Kerajaan Persekutuan memudahkan pelbagai agenda dan perancangan pembangunan dilaksanakan di negeri itu.


Akta Anak Negeri Labuan akan diwujudkan

LABUAN, 6 Mei- Undang-undang khusus berkaitan Akta Anak Negeri akan diwujudkan di Labuan bagi memartabatkan sistem kehakiman anak negeri di wilayah itu.Menteri di Jabatan Perdana Menteri (Hal Ehwal Sabah Sarawak dan Tugas-Tugas Khas), Datuk Armizan Mohd Ali berkata satu sistem perundangan khusus yang melaksanakan undang-undang berkaitan adat dan budaya bumiputera perlu diwujudkan di Labuan. Ini bagi memastikan perkhidmatan yang disampaikan kepada rakyat dapat dilaksanakan dengan sebaiknya. "Kita berharap dengan wujudnya undang-undang khusus, masyarakat akan lebih mempunyai keyakinan untuk merujuk sebarang permasalahan mereka berkaitan pentadbiran anak negeri, sijil anak negeri, pendaftaran perkahwinan juga isu-isu lain melibatkan keistimewaan dan kepentingan anak negeri kepada mahkamah anak negeri di Labuan ini," kata Armizan dalam sidang media khas, selepas mengadakan perjumpaan bersama kakitangan pejabat Mahkamah Anak Negeri Labuan di siniTambah beliau, ketika ini Mahkamah Anak Negeri Labuan melaksanakan proses perundangan berdasarkan enakmen berkaitan anak negeri yang diguna pakai di negeri Sabah. Oleh itu sudah tiba masanya undang-undang khusus untuk Labuan digubal menjadi dasar kepada perundangan anak negeri Labuan.

(Datuk Armizan berkata Akta Anak Negeri Labuan akan diwujudkan)


LRT akan dibina di Pulau Pinang - PM

PERMATANG PAUH, 6 Mei- Kerajaan Persekutuan akan menambah dana dalam satu skim yang besar bagi melaksanakan perkhidmatan Transit Aliran Ringan (LRT) di Pulau Pinang.Perdana Menteri, Datuk Seri Anwar Ibrahim berkata ia bagi mengatasi masalah kesesakan jalan raya di negeri itu.Anwar akan mengadakan pertemuan dengan kerajaan Pulau Pinang dalam tempoh dua minggu ini bagi membincangkan perkara tersebut. "Ia memerlukan bantuan dana tambahan oleh kerajaan Persekutuan untuk merealisasikan projek terbabit."Oleh itu, dalam tempoh satu ke dua minggu ini, kita akan mengadakan pertemuan dengan kerajaan Pulau Pinang untuk mengadakan skim yang benar-benar cukup kerana peruntukan ini agak besar termasuk juga pinjaman yang memerlukan campur tangan kerajaan Persekutuan dapat disegerakan," katanya kepada pemberita di sini.Sebelum ini Ketua Menteri, Chow Kon Yeow berkata kerajaan Pulau Pinang tidak pernah berputus asa dalam meneruskan usaha melaksanakan projek LRT Komtar ke Bayan Lepas yang memberi manfaat kepada seluruh penduduk di negeri itu.Projek berkenaan sentiasa dalam senarai untuk dikemukakan kepada kerajaan bagi dipertimbangkan dalam Bajet 2023 Persekutuan.Dakwaan segelintir pihak yang mengatakan projek terbabit tidak tersenarai dalam bajet 2023 adalah tidak benar.


Kalau mahu cabar, cabar di Parlimen - Anwar

BUKIT MERTAJAM, 6 Mei- Perdana Menteri Datuk Seri Anwar Ibrahim berkata sekiranya pihak pembangkang berhasrat mencabar pentadbiran kerajaan, beliau meminta supaya mereka membawa usul mengenai perkara itu ke parlimen.Katanya beliau bukanlah seperti Perdana Menteri terdahulu, yang menurutnya memilih mengisytiharkan darurat atau menangguhkan sidang parlimen, sebaliknya beliau sedia ‘bertempur’ di parlimen sekiranya pihak pembangkang mahu mencabar.“PM (Perdana Menteri) sekarang dalam Kerajaan Perpaduan memilih untuk ‘bertempur’ di parlimen untuk lihat siapa yang ada angka. Kalau mahu dicabar, cabar di parlimen nanti…saya yakin dengan angka…kita (Kerajaan Perpaduan) masih pertahankan (sokongan) 148 Ahli Parlimen.“Saya sedia bertempur di parlimen sekiranya pihak pembangkang benar-benar mempunyai angka,” katanya semasa berucap di Majlis Rumah Terbuka Aidilfitri Malaysia MADANI di sini hari ini.Media sosial sebelum ini heboh melaporkan desas-desus mengenai Setiausaha Agung Perikatan Nasional (PN), Datuk Seri Hamzah Zainudin yang dikatakan telah memiliki cukup Surat Akuan Bersumpah (SD) untuk mengambil alih jawatan Perdana Menteri.Anwar yang juga Menteri Kewangan meminta pihak yang mendakwa telah memiliki cukup SD untuk mengambil mengambil alih jawatan Perdana Menteri membawa usul mengenainya pada sidang Parlimen akan datang.“Bawa usul ke parlimen, saya tidak akan mengelak daripada membentangkan usul undi tidak percaya dan saya akan berdepan dengan semua ahli-ahli berhormat untuk selesaikan isu ini, tapi syaratnya, biar ini episod ini berakhir, supaya kita boleh tumpu perhatian kepada pembangunan negara,” katanya.Sementara itu, Anwar berkata dalam tempoh beberapa bulan lepas ini, hasil negara bertambah kerana keyakinan pelabur terhadap pimpinan dan Kerajaan Perpaduan yang stabil.

“Jangan sabotaj Kerajaan Perpaduan…kita sudah beri ruang, jangan cuba mengganggu gugat pentadbiran sekarang. Kalau enggan henti, kita akan bertindak sewajarnya tanpa tolak ansur,” katanya.Beliau berkata apa yang dilakukan oleh pimpinan sekarang adalah untuk menghentikan salah laku pimpinan, penyelewengan rasuah dan menggunakan keuntungan ahli keluarga dalam kerajaan sebelum ini.Terdahulu Yang Dipertua Negeri Pulau Pinang Tun Ahmad Fuzi Abdul Razak dan isteri Toh Puan Khadijatul Mohd Nor telah hadir ke Majlis Rumah Terbuka Aidilfitri Malaysia MADANI.Turut hadir isteri Perdana Menteri Datuk Seri Dr Wan Azizah Wan Ismail, Timbalan Perdana Menteri Datuk Seri Dr Ahmad Zahid Hamidi, Menteri Pengangkutan Anthony Loke Siew Fook, Menteri Pendidikan Fadhlina Sidek, Menteri Dalam Negeri, Datuk Seri Saifuddin Nasution Ismail dan Menteri Pertanian dan Keterjaminan Makanan Mohamed Sabu. -BERNAMA


KUALA LUMPUR, 6 Mei- Pembenihan awan dilaksanakan di Pulau Pinang berikutan dua empangan air di negeri itu menunjukkan penurunan paras simpanan sumber air mentah.Meskipun paras air masih melebihi 90%, Suruhanjaya Perkhidmatan Air Negara (SPAN) dengan kerjasama pengendali bekalan air melaksanakan langkah berjaga-jaga melibatkan empangang air di seluruh negara.Setakat ini, enam empangan air di Pulau Pinang, Kedah dan Perlis dikesan menunjukkan penurunan paras simpanan sumber air mentah."Kita jangkakan tiga negeri itu kemungkinan turun kepada sekitar 70% secara berperingkat. Akhirnya kita jangka akan pergi kepada 62% pada bulan September."Ikutkan jangkaan ini, Malaysia akan turut terkesan El Nino iaitu sekitar 57% pada bulan Jun hingga September seterusnya meningkat kepada 60% pada bulan September hingga November. Penyusutan empangan dijangka berlaku serentak dengan keadaan cuaca semasa," kata Pengarah UKK & Hal Ehwal Pengguna SPAN, Mohd Fazil Ismail.Menurutnya, paras air empangan bawah 40%, merupakan tahap kritikal.Sehubungan itu masyarakat disaran menggunakan air secara berhemat."Kita akan mencadangkan percatuan bekalan, sekiranya perlu. Kalau kita nak berterusan dengan kadar yang minimum atau jumlah air yang sedikit mungkin sukar. Mungkin kita boleh jadualkan semula tiga hari ada air, satu hari kita hentikan. Kita akan merujuk kepada pelan operator itu sendiri bagaimana mereka boleh selaraskan perkara ini," tambah beliau.

(Mohd Fazil berkata SPAN buat persiapan hadapi ketibaan El Nino)


Jelajah Kita Selangor Aidilfitri diadakan di 9 daerah

SUNGAI BULOH, 6 Mei- Jelajah Kita Selangor Aidilfitri yang diadakan di sembilan daerah telah menyemarakan semangat perpaduan kaum di negeri ini.Exco Pembangunan Genarasi Muda, Sukan dan Pembangunan Modal Insan Selangor, Khairuddin Othman berkata, jelajah ini mendapat sambutan menggalakkan bukan sahaja dihadiri individu beragama Islam sebaliknya kaum lain turut hadir memeriahkan suasana."Misi utama jelajah Aidilfiti kita adalah kerajaan Selangor ingin mengekalkan perpaduan dalam kalangan rakyat."Kalau kita lihat hari ini bukan sahaja masyarakat Melayu, malah masyarakat Cina dan India juga hadir bersama-sama, ini masej kerajaan negeri Selangor adalah kita kekalkan perpaduan itu, ini adalah Selangor dan inilah cara kita," katanya.Beliau ditemui di Majlis Rumah Terbuka Jelajah Kita Selangor Aidilfitri bagi daerah Petaling yang dihadiri hampir 8,000 pengunjung di Tapak Pasar Malam Paya Jaras.

Rumah terbuka yang berlangsung sembilan daerah turut akan diadakan di Taman Perwira Sijangkang, Kuala Langat esok, manakala pada minggu depan di Dataran Tanah Lesen, Parit Baru, Sabak Bernam (12 Mei) dan padang awam Bukit Badong, Kuala Selangor (13 Mei).Jelajah bakal berakhir di tapak Uptown Sri Gombak, Gombak pada 14 Mei yang dijadual dihadiri Perdana Menteri, Datuk Seri Anwar Ibrahim.


Manfaatkan pengalaman veteran bentuk pengamal media beretika

KUALA LUMPUR, 6 Mei- Pemberian geran sebanyak RM30,000 kepada Persatuan Veteran RTM (PVRTM) bakal memanfaatkan 1,200 ahli persatuan itu.Menteri Komunikasi dan Digital, Fahmi Fadzil berkata geran tersebut merupakan penghargaan atas jasa dan sumbangan golongan veteran."Saya harap dengan sumbangan geran ini bukan hanya melancarkan dari segi beberapa aktiviti yang dilakukan tapi kita akan teliti beberapa permohonan daripada pihak PVRTM."Ini termasuklah isu pejabat dan sinergi yang boleh kita capai di pihak kementerian dan juga PVRTM dan juga RTM itu sendiri supaya seperti yang saya sebutkan tadi pengalaman, kepakaran, kemahiran yang ada dalam kalangan veteran ini dapat kita manfaatkan," kata Fahmi selepas menghadiri Majlis Sambutan Hari Raya Aidilfitri PVRTM di Angkasapuri, Kota Media di sini.Majlis turut diserikan dengan kehadiran Tengku Permaisuri Selangor, Tengku Permaisuri Norasyikin.Fahmi menyarankan agar PVRTM dapat berkongsi pengalaman menerusi penganjuran kursus dan bengkel bagi membentuk generasi muda media yang beretika tinggi sekali gus membanteras penyebaran berita palsu.Katanya era digitalisasi kini membolehkan pelbagai maklumat palsu dan tidak sahih disebar luas terutamanya menerusi media sosial yang mampu mengganggu gugat ketenteraman awam sekiranya tiada langkah serius diambil.

(Fahmi berkata manfaatkan pengalaman veteran bentuk pengamal media beretika/FB Fahmi Fadzil)


LIMA'23, orang ramai digalak naik pengangkutan awam

KUALA LUMPUR, 6 Mei- Orang ramai digalak untuk menggunakan pelbagai jenis pengangkutan awam bagi tujuan ke destinasi program LIMA Langkawi 2023 (LIMA'23) yang berlangsung pada 23 hingga 27 Mei ini.Menurut Ketua Setiausaha Kementerian Pengangkutan, Datuk Jana Sathiran Muniayan, ia meliputi perkhidmatan seperti keretapi, bas, teksi, e-hailing, feri dan kapal terbang."Kami menggalakkan orang ramai supaya hadir ke program tersebut menggunakan pengangkutan awam yang sedia ada. Pengangkutan yang disediakan ini, harga-harga mereka lebih kepada permintaan pasaran sendiri, kadar pasaran.Jadi, kami menggalakkan orang ramai merancang pergerakan yang rapi termasuk membeli tiket lebih awal dan sebagainya. Kerajaan akan bantu sebaik mungkin untuk memudahkan urusan perjalanan rakyat ke acara berkenaan,"kata Jana Sathiran kepada pemberita selepas merasmikan program Hari bertemu Pelanggan dan Karnival Kerjaya serta pameran Mini dan pelepasan Pertandingan" 24 Hours Challenge "LIMA'23 di KL Sentral.

(Ketua Setiausaha Kementerian Pengangkutan, Datuk Jana Sathiran Muniayan melepaskanpeserta Pertandingan" 24 Hours Challenge "LIMA'23 di KL Sentral/Foto FB KSU)

Jelasnya, penganjuran pertandingan "24 Hours Challenge" LIMA'23 merupakan salah satu platform Kementerian Pengangkutan (MOT) menyemarakkan kesalinghubungan pengangkutan awam ke tahap yang lebih baik dan efisyen.Peserta yang menyertai akan bertolak dari Kuala Lumpur ke Langkawi dalam tempoh 24 jam menggunakan pengangkutan awam.Penyertaan melibatkan sebanyak 16 kumpulan yang terdiri daripada peserta awam, media dan pempengaruh.


JERANTUT, 6 Mei- Enam anggota polis yang bertugas di Bahagian Siasatan Jenayah Narkotik Ibu Pejabat Polis Daerah Jerantut direman enam hari mulai hari ini kerana disyaki menerima suapan RM5,000 sebagai balasan menyelesaikan kes rampasan air ketum.Suspek terdiri daripada seorang pegawai kanan berpangkat inspektor, sarjan mejar (1), koperal (2) dan lans koperal (2).Perintah tahanan reman itu dikeluarkan Majistret Mohamed Shah Reza Noor Azman selepas meneliti permohonan Suruhanjaya Pencegahan Rasuah Malaysia (SPRM) di kamarnya hari ini.Suspek ditahan SPRM petang semalam susulan laporan seorang lelaki mendakwa menyerah wang suapan itu kepada seorang lelaki sebagai imbuhan menyelesaikan kes serbuan dan rampasan air daun ketum pada 3 Mei lalu.Pengarah SPRM Pahang,  Hairuzam Mohmad Amin@Hamim ketika dihubungi mengesahkan penahanan itu."Suspek berusia 28 hingga 48 tahun ditahan di beberapa lokasi di sekitar Jerantut, petang semalam."Mereka kini ditahan di Pejabat SPRM Cawangan Temerloh untuk siasatan lanjut," katanya.

(Pegawai kanan, anggota polis direman kes rasuah RM5,000)


Keputusan tamatkan SOP COVID-19 masih dalam perbincangan - Zaliha

SEGAMAT, 6 Mei- Perbincangan sedang dibuat Kementerian Kesihatan Malaysia (KKM) sebelum mengambil keputusan untuk meneruskan atau menamatkan prosedur operasi standard (SOP) COVID-19 di negara ini.Ia susulan pengumuman Pertubuhan Kesihatan Sedunia (WHO) bahawa COVID-19 tidak lagi dikategorikan sebagai kecemasan kesihatan global.Menterinya, Dr Zaliha Mustafa berkata kes COVID-19 di negara menunjukkan trend peningkatan namun masih terkawal.Buat masa ini, belum ada keputusan muktamad dibuat dan saranan itu sedang dipertimbang."Buat masa sekarang, kita nasihatkan guna pakai SOP sedia ada, menjaga keselamatan diri, pakai pelitup muka kalau perlu terutama mereka yang bergejala.Kita galakkan rakyat lakukan sedemikian sehingga kita buat kenyataan, sama ada akan putuskan seperti WHO," kata Zaliha ketika ditemui pemberita pada Majlis Rumah Terbuka Aidilfitri Parlimen Sekijang, di sini.Semalam, Ketua Pengarah WHO, Tedros Adhanom Ghebreyesus memaklumkan beliau mendapat saranan untuk menamatkan status Kecemasan Kesihatan Awam Keprihatinan Antarabangsa (PHEIC) dan bersetuju menerima nasihat itu.Nasihat berkenaan dinyatakan semasa mesyuarat Jawatankuasa Kecemasan ke-15 di London.

(Menteri KKM, Dr Zaliha Mustafa ditemui pemberita pada Majlis RumahTerbuka Aidilfitri Parlimen Sekijang)


Cuaca panas, sesi kuliah di IPTA tidak ditangguhkan

JOHOR BAHRU, 6 Mei- Sesi kuliah di semua Institusi Pengajian Tinggi Awam (IPTA) tidak ditangguhkan susulan musim panas yang sedang melanda negara ketika ini.Menteri Pengajian Tinggi, Datuk Seri Mohamed Khaled Nordin berkata ia termasuk tiada sebarang penangguhan aktiviti sukan di semua institusi pengajian tinggi awam.Katanya, aktiviti sukan masih berjalan seperti biasa terutama pada waktu petang.Bagaimanapun, keputusan menangguhkan aktiviti luar akan dibuat bergantung keadaan semasa. "Kita bergantung kepada keadaan. Aktiviti sukan tidak wajib dan ia bergantung kepada IPTA. Masing-masing wajib menjaga kesihatan diri terutama ketika cuaca panas ini," katanya kepada pemberita di sini.


Insiden langgar lari tular, kedua pihak tampil ke IPD Taiping

TAIPING, 6 Mei- Kedua-dua pihak yang terlibat dalam dakwaan kemalangan langgar lari di Jalan Sitiawan-Taiping telah tampil membuat laporan polis.Perkara tersebut disahkan Ketua Polis Daerah Taiping, ACP Razlam Ab Hamid, apabila pihak terlibat telah hadir ke Bahagian Siasatan dan Penguatkuasaan Trafik IPD Taiping pada semalam.Insiden itu turut membabitkan seorang kanak-kanak berusia empat tahun.Berikutan itu, satu kertas siasatan dibuka dan disiasat di bawah Seksyen 279 Kanun Keseksaan kerana memandu secara gopoh di jalan awam.Kejadian yang tular di media sosial itu berlaku di Jalan Sitiawan-Taiping berdekatan Simpang Empat Temerlok kira-kira pukul 7.30 malam, Rabu lalu.Kemalangan membabitkan sebuah kenderaan utiliti sukan (SUV) yang dikatakan telah melanggar sebuah motorsikal dinaiki kanak-kanak berkenaan bersama ibu bapanya sebelum melarikan diri. Kanak-kanak itu mengalami luka di kaki, tangan dan muka.

(Ketua Polis Daerah Taiping, ACP Razlam Ab Hamid)


Lebih 1,000 pengunjung meriahkan Majlis Aidilfitri Pengasih

KUALA LUMPUR, 5 Mei- Lebih 1,000 pengunjung hadir memeriahkan Majlis Aidilfitri Pengasih di Rumah Pengasih Kuala Lumpur.Timbalan Ketua Pengarah (Operasi) Agensi Aantidadah Kebangsaan, Datuk Dr Muhamad Sade Mohamad Amin berkata, majlis ini merupakan satu inisiatif bagi meraikan Aidilfitri dan mengeratkan hubungan warga Pengasih."Alhamdulillah dengan adanya penyertaan bekas-bekas klien ataupun klien-klien yang mungkin menjalani pemulihan di dalam komuniti akan membolehkan mereka bertemu semula dengan rakan-rakan yang telah pulih, berjumpa dengan mentor. "Kita dapati ada beberapa mentor yang saya kenal hadir pada hari ini. Ini akan mengeratkan semula silaturahim yang telah lama terpisah apabila mereka kembali semula kepada masyarakat dan juga berjumpa dengan keluarga," kata Muhamad Sade kepada media di majlis tersebut.Tambahnya, majlis kali ini turut melibatkan sembilan cawangan Pengasih negeri yang menampilkan pelbagai juadah menarik untuk dinikmati pengunjung.Persatuan Pengasih Malaysia merupakan pusat rawat pulih penagih dadah yang memberi rawatan bagi masalah penagihan dan membantu memulihkan klien secara sepenuhnya.

(Datuk Dr Muhamad Sade berkata, majlis ini merupakan satu inisiatif bagi meraikan Aidilfitri dan mengeratkan hubungan warga Pengasih)


Lantikan Syed Hamadah berkuat kuasa hari ini - TH

KUALA LUMPUR, 6 Mei- Lembaga Tabung Haji (TH) mengumumkan pelantikan Syed Hamadah Syed Othman sebagai Pengarah Urusan Kumpulan dan Ketua Pegawai Eksekutif TH baharu berkuat kuasa hari ini.Beliau menggantikan Datuk Seri Amrin Awaluddin, yang telah melengkapkan perkhidmatan selama dua tahun.Syed Hamadah merupakan pengarah serta rakan kongsi di Actuarial Partners Consulting Sdn Bhd dan merupakan bekas Ketua Pegawai Eksekutif Kumpulan Wang Persaraan Diperbadankan (KWAP) dari 2018 hingga 2020.Beliau mempunyai pengalaman lebih 25 tahun dan pakar dalam perundingan multinasional dan organisasi tempatan mengenai reka bentuk pencen, pembiayaan, perakaunan pencen, penggabungan dan pengambilalihan.Pengerusi TH, Tan Sri Azman Mokhtar yakin, kemahiran dan pengalaman luas Syed Hamadah akan meneruskan usaha memperkukuh tadbir urus serta operasi agensi itu ke tahap lebih cemerlang dan membanggakan.


Hari Terbuka Parlimen disambut meriah

KUALA LUMPUR- 6 Mei- Parlimen Malaysia buat julung kali membuka pintunya kepada orang ramai selama dua hari bermula hari ini.Ia bertujuan mendekatkan rakyat dan mendedahkan mereka kepada peranan, kepentingan serta sejarah Parlimen.Yang Dipertua Dewan Negara, Tan Sri Dr Rais Yatim dalam ucapanya berkata, kehadiran orang ramai pada hari ini menunjukkan bahawa peneraju perundangan negara menerima sokongan baik rakyat.Katanya program tersebut membuka ruang kepada orang ramai untuk mengetahui peranan Ahli Dewan Negara Dan Dewan Rakyat dalam memperjuangkan suara rakyat.Beliau turut merasmikan Hari Terbuka Parlimen dan melancarkan buku bertajuk “Parliament of Malaysia: Pillar of the Nation's Democracy”."Pelbagai aktiviti turut diatur seperti persembahan kebudayaan, demonstrasi dan pertandingan sukan tradisional dan demonstrasi masakan warisan," kata Rais.Turut hadir Ketua Pentadbir Parlimen, Ahli-ahli parlimen, duta dan perwakilan asing.Majlis perasmian boleh disaksikan secara langsung di saluran Youtube Parlimen Malaysia.

(Tan Sri Dr Rais dalam ucapanya berkata, kehadiran orang ramai pada hari ini menunjukkan bahawa peneraju perundangan negara menerima sokongan baik rakyat)


GPS akur titah Agong, pastikan kestabilan Kerajaan Perpaduan

KUCHING, 6 Mei- Gabungan Parti Sarawak (GPS) kekal dengan pendirian untuk terus akur terhadap titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dengan terus memastikan kestabilan Kerajaan Perpaduan.Timbalan Perdana Menteri merangkap Ketua Whip GPS, Datuk Seri Fadillah Yusof berkata ia merupakan pendekatan yang lebih penting dalam memastikan kerajaan terus memberi fokus kepada pembangunan dan pemulihan ekonomi negara bagi kesejahteraan rakyat.“Ia lebih kritikal kepada kami di peringkat GPS sebab dengan ekonomi yang kukuh barulah kita akan dapat bukan sahaja memulihkan ekonomi negara kita, baru kita dapat membantu rakyat kita.Rakyat sekarang ini memang boleh sudah dikatakan mengharapkan semua parti politik menumpukan kepada kebajikan rakyat, kemaslahatan negara kita dengan kita memberi tumpuan kepada pemulihan ekonomi di negara kita," Datuk Seri Fadillah berkata demikian pada sidang media selepas Majlis Ramah Tamah Aidilfitri 2023 anjuran Persaudaraan Masjid, Bintangor dan Haji Taha MBHT di Kuching.

(Timbalan Perdana Menteri merangkap Ketua Whip GPS, Datuk Seri Fadillah Yusof ditemui media padaMajlis Ramah Tamah Aidilfitri 2023 anjuran Persaudaraan Masjid, Bintangor dan Haji Taha MBHT)

Beliau turut menggesa semua parti yang membentuk Kerajaan Perpaduan untuk memberi tumpuan kepada pembangunan negara serta pemulihan ekonomi dan bukan hanya terlibat dalam hal-hal politik.Beliau juga menyeru setiap komponen parti Kerajaan Perpaduan untuk terus menjaga sensitiviti antara parti.Dalam masa yang sama, Timbalan Perdana Menteri itu menggesa pihak pembangkang untuk terus memberi teguran yang konstruktif kepada kerajaan bagi memastikan sasaran pemulihan ekonomi tercapai.Terdahulu dalam ucapannya, beliau menggesa badan MBHT untuk membangunkan pusat kebudayaan Melayu Kuching yang juga akan bertindak sebagai pusat pendidikan ke arah memperkasakan lagi generasi muda dalam semua aspek.


Warga asing patah kaki, lari dari serbuan JIM

SEGAMBUT, 6 Mei- Cubaan mengelak daripada ditahan Jabatan Imigresen Malaysia (JIM), seorang warga asing patah kaki selepas terjun ke dalam gaung. Seramai 70 orang pendatang asing tanpa izin (PATI) termasuk enam orang kanak-kanak ditahan, dalam serbuan di sebuah penempatan di Kampung Masjid Segambut pukul 2.05 pagi tadi.Pengarah Imigresen Kuala Lumpur, Syamsul Badrin Mohshin yang mengetuai serbuan berkata operasi tersebut melibatkan 77 anggotanya bersama beberapa anggota Jabatan Pendaftaran (JPN) dan Agensi Pertahanan Awam (APM)."Tempat ini sebenarnya sudah lama, lebih 10 tahun. Sebenarnya pada tahun 2019, kita pernah masuk dan pada operasi sebelum ini kita telah dapat menangkap lebih kurang 140 orang la selepas beberapa tahun tempat ini dimasuk semula oleh warganegara asing," kata Syamsul ketika ditemui pemberita di ibu negara.

(Pengarah Imigresen Kuala Lumpur, Syamsul Badrin Mohshin)

Kesemua PATI terdiri daripada warga Indonesia dan Bangladesh, berusia antara 2 hingga 56 tahun.Mereka ditahan di bawah Seksyen 6(1)(C) Akta Imigresen kerana tidak memiliki dokumen sah dan Seksyen 15(1)(C) tinggal lebih masa dibawa ke Depoh Imigresen Bukit Jalil.


BN nyata sokongan tidak berbelah bagi kepada Kerajaan Perpaduan

KUALA LUMPUR, 6 Mei- Barisan Nasional (BN) mengulangi penegasan sokongan tidak berbelah bagi kepada Kerajaan Perpaduan pimpinan Perdana Menteri, Datuk Seri Anwar Ibrahim. Setiausaha Agungnya, Datuk Seri Dr. Zambry Abd Kadir berkata, asas kestabilan negara perlu dipertahankan bagi membina keyakinan pelabur dan masyarakat antarabangsa. Jelas beliau dalam satu kenyataan, "BN tetap bersama dengan aspirasi rakyat untuk melihat sebuah negara aman dan stabil yang dipimpin oleh Perdana Menteri yang disepakati oleh semua parti dalam membentuk kerajaan atas asas Kerajaan Perpaduan."Datuk Seri Zambry yang juga Menteri Luar menyifatkan spekulasi pihak tertentu dalam usaha menjatuhkan kerajaan di media sosial bertujuan untuk melihat negara terus berantakan. Beliau menyeru semua pihak untuk fokus kepada agenda membangunkan negara dan menolak sebarang bentuk politik gugatan.


Semua tabika, taska KEMAS perlu tangguh aktiviti luar bilik darjah

KUALA LUMPUR, 6 Mei- Semua Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (KEMAS) perlu menangguhkan semua aktiviti luar bilik darjah sekiranya cuaca terlalu panas.Selain itu kesemua tadika dan taska juga perlu memantau aktiviti yang boleh mendedahkan kanak-kanak kepada keadaan cuaca panas bagi memastikan kesihatan mereka tidak terjejas.KEMAS dalam kenyataan juga memaklumkan, "aktiviti fizikal lasak boleh dihadkan semasa cuaca panas kerana ia boleh meningkatkan risiko penyakit akibat cuaca panas."Selain itu, "tadika dan taska juga perlu memastikan bekalan air bersih mencukupi dan menggalakkan kanak-kanak membawa air minuman sendiri."Bagaimanapun, kanak-kanak juga digalakkan mengambil air minuman dalam kuantiti sesuai bagi mengawal suhu badan.Semua tabika dan taska KEMAS dinasihat agar sentiasa mengikuti garis panduan aktiviti fizikal, Kementerian Kesihatan (KKM) serta perlu peka dengan perkembangan semasa mengenai fenomena berjerebu di kawasan atau daerah masing-masing.Maklumat terkini status cuaca panas juga boleh didapati di laman sesawang Jabatan Meteorologi Malaysia dan langkah-langkah pencegahan bagi mengurangkan kesan kesihatan akibat cuaca panas di laman sesawang KKM.


Dua beradik maut kemalangan, selamat dikebumikan

KUALA TERENGGANU, 6 Mei- Jenazah dua beradik maut dalam kemalangan di Kilometer 257.4 Lebuhraya Utara Selatan, arah selatan dekat Seremban selamat dikebumikan kira-kira 11.15 malam tadi.Allahyarham Mohd Husaini Amir Harun, 29 dan adiknya Muhammad Amirul Syafiq Harun (25) dikebumikan di Tanah Perkuburan Islam Bukit Tunggal Kuala Nerus bersebelahan Ibu mereka.Terdahulu jenazah tiba di kediaman Keluarga dari Unit Forensik Hospital Tuanku Ja’afar Seremban kira-kira 7.30 malam tadi sebelum selesai disolatkan 10.00 malam tadi.Lebih 200 ahli keluarga serta kenalan hadir mengiringi jenazah ke tanah perkuburan.Bapa Allahyarham, Harun Ismail tidak menyangka panggilan video bersama Mohd Husaini Amir pada malam Khamis merupakan yang terakhir.Kedua-dua anak lelakinya disifatkan sangat berbakti kepada keluarga dan kali terakhir berjumpa pada Aidilfitri.

"Dia baik dengan semua orang, apatah keluarga sendiri. Saya pun tidak sangka jadi macam ini, arwah suka buat panggilan video dengan saya. "Saya juga sempat bertanya berkenaan wang belanja hariannya, kerana arwah masih belum dapat gaji. Saya pun tidak menyangka, panggilan video itu merupakan yang terakhir daripada arwah, sudah takdir. Allah sayang dia," katanya kepada RTM.Insiden dua beradik itu berlaku 7.05 minit pagi semalam apabila sebuah lori yang membawa muatan makanan haiwan dipandu lelaki berumur 49 tahun sedang bergerak di lorong kiri lebuhraya dari arah Pulau Pinang menuju ke arah Melaka.Motosikal yang ditunggang dari arah lorong kecemasan kemudian menukar haluan dan masuk ke lorong kiri, namun telah melanggar bahagian belakang lori tersebut.Akibat perlanggaran itu, kedua-dua mangsa mengalami kecederaan parah di bahagian kepala dan badan serta disahkan meninggal dunia di tempat kejadian.


KKD komited selesaikan baki capaian 5G

KUALA LUMPUR, 6 Mei - Kementerian Komunikasi dan Digital (KKD) komited dalam menyelesaikan baki capaian 5G di negara ini.Menurut Setiausaha Bahagian, Bahagian Infrastruktur dan Aplikasi KKD, Mohd Nazrol Marzuke, ketika ini kemajuan kadar capaiannya mencecah hampir 60 peratus. KKD juga akan memastikan pelaksanaannya akan disokong oleh penyedia perkhidmatan. Ketika ini, pelaksanaan rangkaian 5G di negara ini masih dilaksanakan Digital Nasional Berhad (DNB) sebagai pemborong tunggal sehingga liputan 5G mencapai liputan 80 peratus menjelang penghujung tahun ini.

(Setiausaha Bahagian, Bahagian Infrastruktur dan Aplikasi KKD, Mohd Nazrol Marzuke ketikaditemu bual selepas menjadi tetamu dalam program Naratif Khas di Angkasapuri Kota Media)

Seterusnya Model Dwi rangkaian akan mengambil alih dan menjadi rangkaian kedua selepas pelaksanaan 5G pada Januari tahun hadapan."KKD selaku pembuat dasar dan kita mempunyai pengawal selia Suruhanjaya Komunikasi dan Multimedia (MCMC) di bawah KKD ini yang kita guna pakai untuk pastikan industri berada di landasan yang tepat, kepada rakyat kita akan pastikan bahawa harga yang diterima di peringkat runcit, kepada pengguna adalah berpatutan,"Beliau menyatakannya selepas menjadi tetamu dalam program Naratif Khas di Angkasapuri Kota Media, di sini malam tadi.


Sambutan Aidilfitri di negeri Selangor terus meriah

HULU LANGAT, 6 Mei - Jelajah Kita Selangor Aidilfitri diteruskan minggu ini dengan 10,0000 pengunjung hadir memeriahkan Rumah Terbuka negeri Selangor di Tapak Agora Night Market, Taman Sri Nanding, Hulu Langat, malam tadi.Program bermula pukul 8 malam sehingga 11 malam itu diserikan dengan kehadiran Exco Infrastruktur dan Kemudahan Awam, Ir Izham Hashim.Pada majlis ini, Izham menyampaikan duit raya kepada 500 orang kanak-kanak.Malah, beliau turut meluangkan masa mengunjungi 13 gerai yang menghidangkan pelbagai juadah raya antaranya kambing bakar, lemang, rendang, sate dan apam balik.

(Exco Infrastruktur dan Kemudahan Awam negeri Selangor, Ir Izham Hashim menyampaikanduit raya kepada kanak-kanak)

Pengunjung juga dihiburkan dengan persembahan artis, Pija Mentor dan Pentarama.Selain itu, penduduk Hulu Langat berpeluang mendaftar Program Iltizam Selangor Penyayang pada program malam tadi.Pada hari ini, program Jelajah Kita Selangor Penyayang akan berlangsung di daerah Petaling di Tapak Pasar Malam Paya Jaras, Sungai Buloh pukul 11 pagi ini.Manakala esok, akan diadakan di daerah Kuala Langat di Taman Perwira Sijangkang.


PM arah proses baik pulih kuarters Penjara Sungai Buloh disegerakan

(Perdana Menteri, Datuk Seri Anwar Ibrahim beramah mesra bersama para banduan ketika menghadiri Majlis Sambutan Hari Raya Aidilfitri Jabatan Penjara di Penjara Sungai Buloh/ Foto BERNAMA)

KUALA LUMPUR, 6 Mei - Perdana Menteri, Datuk Seri Anwar Ibrahim mengarahkan proses baik pulih kuartes Penjara Sungai Buloh disegerakan bagi memastikan ia siap menjelang akhir tahun ini.Beliau berkata bagi tujuan itu, Ketua Setiausaha Kementerian Dalam Negeri telah diminta menyegerakan proses baik pulih tersebut. Anwar turut mengumumkan kelulusan peruntukan bagi pemasangan alat penyaman udara di Dewan Tan Sri Murad Ahmad, yang terletak dalam kawasan Penjara Sungai Buloh.Beliau berkata demikian ketika berucap di Majlis Sambutan Aidilfitri Jabatan Penjara Malaysia di sini, sebelum meluangkan masa melawat Klinik Penjara Sungai Buloh.

(Perdana Menteri, Datuk Seri Anwar Ibrahim menyerahkan sumbangan kepada seorang banduan ketika menghadiri Majlis Sambutan Hari Raya Aidilfitri Jabatan Penjara di Penjara Sungai Buloh/ Foto BERNAMA)

Turut hadir Menteri Dalam Negeri, Datuk Seri Saifuddin Nasution Ismail, Ketua Polis Negara, Tan Sri Acryl Sani Abdullah Sani dan Ketua Pengarah Penjara, Datuk Nordin Muhamad.Anwar, yang juga Menteri Kewangan, turut menzahirkan penghargaan kepada seluruh pengurusan dan kakitangan Penjara Sungai Buloh yang memberi layanan cukup baik sewaktu beliau berada dalam tahanan.Mengimbau kenangan sembilan tahun menjadi penghuni di situ, Perdana Menteri berkata ia mengajar beliau erti ehsan, rahmah dan amanah. -BERNAMA


PRN: Pembahagian kerusi di peringkat negeri hampir selesai - Ahmad Zahid

ALOR GAJAH, 6 Mei - Pilihan Raya Negeri (PRN) di enam buah negeri tidak lama lagi bakal mencerminkan manifestasi penerimaan rakyat terhadap Kerajaan Perpaduan ketika ini. Timbalan Perdana Menteri, Datuk Seri Dr Ahmad Zahid Hamidi berkata, persiapan rapi sudah dilaksanakan sebaik mungkin di antara semua jentera parti Barisan Nasional dan Pakatan Harapan. Menurut beliau, Perdana Menteri, Datuk Seri Anwar Ibrahim yang juga Pengerusi PH akan mengadakan mesyuarat penyelarasan Kerajaan Perpaduan pada Ahad ini termasuk bagi mendengar persiapan parti-parti bagi menghadapi PRN di Pulau Pinang, Kedah, Selangor, Negeri Sembilan, Kelantan dan Terengganu."Dan selepas ianya diselesaikan semua keputusan negeri-negeri akan dibawa kepada parti masing-masing sebelum ianya diadakan perundingan dengan peringkat nasional untuk kita memuktamadkan pembahagian.

(Timbalan Perdana Menteri, Datuk Seri Dr Ahmad Zahid Hamidi diiringi Ketua Menteri Melaka, Datuk Ab Rauf Yusoh ketika hadir pada Majlis Rumah Terbuka Aidilfitri UMNO Negeri Melaka/ Foto BERNAMA)

“Saya yakin di peringkat negeri, kebanyakannya telah ada kesefahaman yang baik antara pemimpin-pemimpin parti dalam BN dan juga PH.“Mana-mana kerusi yang akan diselesaikan antara parti-parti di dalam BN akan diselesaikan secara dalaman terlebih dahulu, begitu juga saya yakin (dengan) parti-parti di dalam PH,” katanya kepada pemberita pada Majlis Rumah Terbuka Aidilfitri UMNO Melaka, di sini malam tadi.Turut hadir, Ketua Menteri Melaka yang juga Pengerusi Badan Perhubungan UMNO negeri, Datuk Seri Ab Rauf Yusoh.


Tiga terkandas di Sudan dijangka tiba Ahad ini - Zambry

PUTRAJAYA, 5 Mei - Tiga rakyat Malaysia yang sebelum ini terkandas di Sudan berikutan pertempuran bersenjata di negara itu dijangka kembali ke tanah air, Ahad ini. Menteri Luar, Datuk Seri Dr Zambry Abdul Kadir berkata ketika ini ketiga-tiga mereka telah selamat tiba di King Faisal Naval Base, Jeddah, Arab Saudi awal pagi Jumaat dengan kapal tentera laut Arab Saudi "Amanah” pada pukul 12.50 tengah malam waktu Malaysia.Katanya, ini merupakan hasil usaha Kementerian Luar (Wisma Putra), Pasukan Khas Operasi Sudan, Kedutaan Besar Malaysia di Sudan, Kedutaan Besar Malaysia di Riyadh, Kerajaan Arab Saudi serta beberapa pihak lain.

"Bagi pihak Kerajaan Malaysia, saya ingin mengucapkan terima kasih dan setinggi-tinggi penghargaan kepada Kerajaan Arab Saudi kerana sekali lagi membantu rakyat Malaysia keluar dari Sudan dan menyediakan fasiliti sepanjang berada di Jeddah," katanya menerusi kenyataan.Tambah Dr Zambry, ketiga-tiga mereka dijangka tiba di tanah air pada pukul 5 pagi (waktu Malaysia) pada 7 Mei ini menaiki pesawat Saudia SV842 yang telah diuruskan sepenuhnya oleh Wisma Putra dan Konsulat Jeneral Malaysia di Jeddah.Beliau turut meminta rakyat Malaysia yang mempunyai saudara atau kenalan rakyat Malaysia yang didapati berada di Sudan supaya berhubung dengan Wisma Putra untuk membantu mencari mereka.


Syed Hamadah dilantik Pengarah Urusan Kumpulan dan Ketua Pegawai Eksekutif TH

KUALA LUMPUR, 5 Mei- Bekas Ketua Pegawai Eksekutif Kumpulan Wang Persaraan (Diperbadankan) (KWAP), Syed Hamadah Syed Othman dilantik sebagai Pengarah Urusan Kumpulan dan Ketua Pegawai Eksekutif TH yang baharu, berkuat kuasa esok.TH dalam kenyataan hari ini memaklumkan pelantikan itu diumumkan Menteri di Jabatan Perdana Menteri (Hal Ehwal Agama) Datuk Mohd Na'im Mokhtar.Syed Hamadah menggantikan Datuk Seri Amrin Awaluddin, yang telah melengkapkan penggal perkhidmatan selama dua tahun sebagai Pengarah Urusan Kumpulan dan Ketua Pengawai Eksekutif serta Ahli Lembaga TH hari ini.

(Syed Hamadah (kiri) menerima surat pelantikan daripada (Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar/ FB Dato' Setia Dr. Na'im)

Pengerusi TH, Tan Sri Azman Mokhtar dalam kenyataan sama yakin kemahiran dan pengalaman luas Syed Hamadah akan dapat meneruskan usaha memperkukuh tadbir urus serta operasi agensi itu ke tahap lebih cemerlang dan membanggakan.“Ahli Lembaga dan Pengurusan Kanan TH menzahirkan penghargaan dan ucapan terima kasih kepada Datuk Seri Amrin atas komitmen serta usaha beliau dalam mengatur strategi bagi mencapai aspirasi Hijrah24 dalam melonjakkan aktiviti pengurusan haji, operasi cawangan dan pelaburan supaya TH terus kekal berdaya saing, mampan dan berwibawa selari dengan arus semasa dalam aspek pengukuhan struktur tadbir urus korporat dan inisiatif digitalisasi,”  katanya.Mempunyai Ijazah Kepujian dalam Matematik Aktuari dan Statistik dari Universiti Heriot Watt, Edinburgh pada 1994, Syed Hamadah, yang berpengalaman luas dalam sektor korporat, adalah pengarah dan rakan kongsi di Actuarial Partners Consulting Sdn Bhd selain menjadi Felo di Fakulti Aktuari dan Persatuan Aktuari Malaysia.Beliau juga adalah pakar dalam perundingan multinasional serta organisasi tempatan mengenai reka bentuk pencen, pembiayaan, perakaunan pencen, penggabungan dan pengambilalihan.


El-Nino: Operator air di lapan negeri mudah terkesan diminta siap siaga

KUALA LUMPUR, 5 Mei - Suruhanjaya Perkhidmatan Air Negara (SPAN) menyenaraikan lapan negeri yang mudah dipengaruhi fenomena El-Nino yang menyebabkan cuaca kering dan panas melampau berdasarkan pengalaman kejadian El-Nino tahun 2015-2016.Negeri terbabit adalah Perlis, Kedah, Perak, Selangor, Melaka, Negeri Sembilan, Pahang dan Johor.SPAN berkata menurut laporan Jabatan Meteorologi Malaysia, kebarangkalian berlakunya El-Nino adalah sekitar 57 peratus pada bulan Jun hingga September 2023 dan meningkat kepada 62 peratus pada September sehingga November 2023.Justeru, SPAN menggesa semua pengendali operator air menyediakan pelan persediaan bagi menghantar lori tangki ke kawasan yang dijangka mengalami gangguan bekalan air.

"Jika perlu, menempatkan tangki-tangki statik di kawasan kritikal atau tinggi (bertekanan rendah) yang dikenal pasti menghadapi kekurangan bekalan air semasa kemarau dan waktu puncak," kata SPAN menerusi kenyataan.Operator air juga diminta untuk bersiap siaga dengan jentera, kenderaan, alat kelengkapan dan tenaga kerja untuk menjalankan kerja-kerja pembaikan dengan seberapa segera sekiranya berlaku kerosakan di loji atau insiden paip pecah.Span turut mengingatkan operator air untuk bekerjasama dengan mana-mana agensi di peringkat persekutuan dan negeri bagi menjamin keselamatan sumber bekalan air mentah dari segi pencegahan pencemaran sumber air dan memastikan kecukupan bekalan dan tekanan air bagi tujuan pemadaman kebakaran."Sekiranya perlu, bantuan penghantaran lori tangki berserta tenaga kerja daripada operator air di negeri lain bagi mengurangkan impak kekurangan bekalan air di suatu negeri," katanya.Mengenai paras air empangan, SPAN berkata ketika ini, enam empangan air yang terletak di Perlis, Kedah dan Pulau Pinang menunjukkan penurunan paras simpanan sumber air mentah namun masih berada di atas daripada paras kritikal.


Peruntukan RM82.5 juta, Teluk Intan terima 'durian runtuh'

TELUK INTAN, 5 Mei - Kerajaan Persekutuan menerusi Kementerian Pembangunan Kerajaan Tempatan (KPKT) memperuntukkan RM2.5 juta kepada Majlis Perbandaran Teluk Intan bagi melaksanakan kerja naik taraf infrastruktur di sekitar bandar itu yang akan memberi manfaat kepada masyarakat setempat.Menteri Pembangunan Kerajaan Tempatan, Nga Kor Ming berkata peruntukan tersebut merupakan jumlah paling besar pernah diluluskan untuk kawasan Teluk Intan.Katanya, kerja menaik taraf melibatkan Medan Selera Glutton Square, pusat penjaja di Jalan Maharani, Pasar Besar Teluk Intan dan Taman Rekreasi Riverfront.

"Saya ingin tegaskan di sini...bagi kita keselamatan, keselesaan dan kesejahteraan rakyat adalah keutamaan kita semua dan semua projek yang saya umumkan melibatkan 45 skop projek yang agensi pelaksana iaitu Majlis Perbandaran Teluk Intan dan kementerian akan memantau secara rapi untuk pastikan semua tidak ada pembaziran tidak ada pemborosan dan tidak ada ketirisan," katanya pada sidang media selepas melakukan lawatan kerja di Pasar Besar Teluk Intan, di sini.Dalam pada itu, Ko Ming yang juga Ahli Parlimen Teluk Intan memaklumkan, Kerajaan Persekutuan turut memperuntukkan RM80 juta bagi melaksanakan projek Rancangan Tebatan Banjir (RTB) di Teluk Intan.Beliau berkata, apabila siap kelak projek RTB yang melibatkan kawasan sepanjang 6 kilometer itu mampu menangani masalah banjir yang sering melanda bandar tersebut."Projek tebatan banjir dijangka akan bermula tahun ini dan siap menjelang tahun 2026. "Ini akan melibatkan kerja-kerja yang berat, sebab itu dijangka siap dalam tempoh lama, tetapi kita akan pastikan projek ini siap dalam tempoh penggal ini juga,"kata Ko Ming.


PRN: PDRM sedia kerah anggota tambahan jika perlu

PUTRAJAYA, 5 Mei- Polis Diraja Malaysia (PDRM) bersedia untuk mengerakkan tenaga tambahan dari negeri-negeri yang tidak terlibat Pilihan Raya Negeri (PRN) untuk membantu semasa PRN dijalankan di enam negeri nanti, jika perlu.Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali berkata perancangan PRN setakat ini adalah mengekalkan kekuatan yang pernah diguna pakai semasa Pilihan Raya Umum ke-15 (PRU15) lepas. Beliau selaku Pengarah Operasi PDRM PRU15 berkata arahan itu telah diberikan kepada semua Ketua Polis Negeri yang terlibat iaitu Kelantan, Terengganu, Kedah, Selangor, Negeri Sembilan dan Pulau Pinang.Beliau berkata demikian kepada Bernama ketika ditemui di Kejohanan Menembak RMP Open Championship 2023 Level III di Kelab Menembak Sasaran Shapadu di sini, yang berlangsung sehingga Ahad ini, melibatkan penyertaan 787 penembak termasuk dari Indonesia, Thailand, UAE, Hong Kong, Singapura dan Filipina.

Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Hazani Ghazali / FOTO BERNAMA

Sementara itu, Hazani berkata PDRM akan turut mengambil bahagian dalam Pameran Antarabangsa Maritim dan Aeroangkasa Langkawi 2023 (LIMA'23) yang akan diadakan pada 23 hingga 27 Mei ini dengan bertemakan Titik Perhubungan Perdagangan Maritim dan Aeroangkasa Asia'.“Walaupun tiada aset baharu, namun PDRM akan mengambil bahagian dengan mempamerkan aset-aset yang sedia ada. Sokongan penuh akan diberikan bagi menjayakan pameran LIMA’23 kerana ia dijangka menjadi pameran terbesar sejak dilaksanakan 1991,” katanya. -BERNAMA


Manfaatkan kedudukan geografi, kembangkan potensi industri maritim negara

KUALA LUMPUR, 5 Mei - Malaysia perlu memanfaatkan kedudukan geografinya yang strategik, untuk mengembangkan potensi industri maritim yang lebih berdaya maju.Menteri Pengangkutan, Anthony Loke Siew Fook berkata ke arah itu, sinergi antara kerajaan dengan pemain industri perlu diperkukuh bagi memastikan pembangunan keseluruhan sektor maritim di Malaysia terus mara ke hadapan.Ini termasuk mempergiat usaha membina Malaysia sebagai hab bunkering bertaraf dunia yang diyakini pelabur antarabangsa.

"Kita ada 13 buah negeri. Setiap negeri dalam Persekutuan Malaysia ini ada perairan, ada pesisir pantai...tidak banyak negara yang macam ini di mana setiap negeri di dalam negara itu ada pesisir pantai. "Ini adalah satu anugerah tuhan yang sangat bernilai dan berharga untuk negara kita.Justeru, adalah menjadi tanggungjawab bersama, antara kerajaan dan pemain industri, untuk memastikan pembangunan keseluruhan sektor maritim di Malaysia terus mara ke hadapan seiring dengan perubahan zaman," katanya ketika berucap pada majlis menandatangani Memorandum Persefahaman (MoU) antara Persatuan Bunkering Malaysia (MBA) dan Persatuan Pemilik Kapal Malaysia (MASA), di sini.Tambah Loke, dengan termeterainya MoU antara MBA dan MASA kerjasama itu diharap dapat menjadi titik permulaan ke arah merancakkan pertumbuhan aktiviti bunkering dan ekosistem perdagangan maritim di negara ini.Dalam pada itu, Loke berkata Majlis Perkapalan dan Pelabuhan Kebangsaan (NSPC) perlu diaktifkan semula bagi melaksanakan fungsinya sebagai badan induk dalam menangani cabaran kelestarian dunia perkapalan dan industri maritim.Beliau berkata, majlis yang pernah ditubuhkan pada 2018 itu diyakini dapat menjadi platform terbaik untuk perbincangan perkara-perkara dasar di antara Kementerian Pengangkutan dengan pemain industri maritim. "Jadi, kita hendak hidupkan semula majlis itu sebagai satu pertemuan secara berkala, yang lebih sistematik supaya isu-isu dasar dapat dibincangkan. "Banyak perkara perlukan keputusan dasar daripada kerajaan melalui kementerian pengangkutan. Ada majlis seperti ini, kita buat perbincangan di peringkat teknikal dahulu...selepas itu kita buat kertas pertimbangan, kertas pertimbangan itu dibentangkan di majlis dan mendapat input daripada semua. Jadi, kita boleh buat satu ketetapan dan itu yang akan membantu penggubalan dasar yang lebih baik," katanya.


APMM tahan bot tempatan dikendali tiga warga Myanmar tanpa permit

MERSING, 5 Mei- Sebuah bot nelayan dikendalikan lima nelayan termasuk tiga warga asing ditahan Agensi Penguatkuasaan Maritim Malaysia (APMM) Johor di Pulau Tinggi, di sini, 6.30 petang, semalam.Pengarah Zon Maritim Mersing, Komander Maritim Suhaizan Saadin berkata, tangkapan dibuat ketika semua nelayan sedang menangkap ikan menggunakan pukat tunda.Beliau berkata, hasil pemeriksaan lanjut mendapati tiga daripada mereka merupakan warga asing yang tidak memiliki kelulusan bertulis atau permit kerja daripada Ketua Pengarah Perikanan.Tambahnya, turut dirampas 600 kilogram hasil laut.

"Kesemua kru bot termasuk tekong warga tempatan berusia 35 hingga 51 tahun," katanya menerusi kenyataan hari ini.Mereka akan disiasat mengikut Akta Perikanan 1985 kerana menggajikan kru warga asing tanpa kebenaran.


Rai Hari Guru di dasar laut, SMK Kuala Besut lakar sejarah

BESUT, 5 Mei - Sekolah Menengah Kebangsaan (SMK) Kuala Besut dengan kerjasama Koperasi Co-opbank Pertama Malaysia Berhad (CBP) melakar sejarah dalam The Malaysia Book of Records (MBOR) apabila diiktiraf sebagai penganjur pertama untuk meraikan sambutan Hari Guru di dasar Laut.Program yang diadakan pada Khamis di Taman Laut Pulau Perhentian, di sini disertai seramai 33 penyelam terdiri dalam kalangan 15 guru Jabatan Pendidikan Negeri Terengganu (JPNT) serta kakitangan bank berkenaan.Guru SMK Kuala Besut, Aznan Abas berkata program tersebut bertujuan bagi meningkatkan kesedaran keselamatan di dalam air, mengasah kemahiran di dasar laut dan mempromosikan gaya hidup sihat melalui aktiviti rekreasi sukan selam skuba dalam kalangan guru.

"Bagi pihak SMK Kuala Besut amnya dan JPN khasnya mengucapkan ribuan terima kasih kepada Co-opbank pertama yang telah bersama-sama menjayakan program ini...menaja kami untuk program ini sehingga dicatatkan di Malaysia Book of Record sebagai program pertama sambutan Hari Guru di dasar laut di Malaysia," katanya.Pengiktirafan itu disahkan wakil MBOR, Lee Pooi Leng yang menyampaikan sijil kepada Pengarah Jabatan Pendidikan Negeri Terengganu, Abdul Muie Ngah.Lebih istimewa apabila golongan pendidik turun menyelam dengan memakai pakaian seorang guru iaitu kemeja dan tali leher.


Masalah bekalan gula di Kelantan pulih 98 peratus- KPDN

KOTA BHARU, 5 Mei- Kementerian Perdagangan Dalam Negeri dan Kos Sara Hidup (KDPN) Kelantan sudah berjaya memulihkan bekalan gula sebanyak 98 peratus.Ia menerusi pengedaran bahan mentah itu kepada 280 premis di seluruh negeri ini bagi memulihkan semula bekalan bahan mentah itu di pasaran.Pengarahnya, Azman Ismail berkata, agihan itu melibatkan pemborong, pasar raya dan peruncit di seluruh negeri."Menerusi Op Manis yang dijalankan oleh pihak kami, KPDN Kelantan mendapati bekalan sudah pulih. Kita turut mendapati tiada pembelian panik yang dilakukan oleh pengguna," katanya.

(Pengarah KPDN Kelantan, Azman Ismail/ BERNAMA)

Azman berkata pemeriksaan dan pemantauan oleh pasukan Task Force KPDN Kelantan dalam Ops Manis 2023 mendapati setakat hari ini, pasar raya utama yang terpilih iaitu semua cawangan Mydin telah menerima bekalan gula.Manakala pasar raya yang mengambil bekalan dengan Distribution Centre (DC) seperti Econsave, Aeon Mall, Giant dan Lotus masih lagi mempunyai bekalan tapi tidak mampu memenuhi permintaan setempat.Sebanyak 34 premis telah diperiksa dalam Ops Manis dan bekalan didapati telah diterima di kebanyakan premis yang diperiksa selain tiada pembelian panik oleh pengguna serta tiada aktiviti sorok dikesan sepanjang pemeriksaan.Sementara itu Azman berkata setakat ini pihaknya menerima 17 aduan membabitkan sembilan aduan mengenai ketiadaan bekalan gula, tiga aduan berkaitan enggan menjual, dua aduan menyorok bekalan dan tiga aduan mengenai harga mahal.


Salah laku: 23 anggota SPRM dikenakan tindakan, berhenti kerja

PUTRAJAYA, 5 Mei- Seramai 23 anggota Suruhanjaya Pencegahan Rasuah Malaysia (SPRM) dikenakan tindakan tatatertib termasuk diberhentikan kerja kerana terlibat dalam salah laku bagi tempoh 2020 sehingga 2022. Pengerusi Jawatankuasa Aduan (JKA) SPRM Datuk Dr Asariah Mior Shaharuddin berkata kesalahan tatatertib yang dilakukan oleh anggota termasuk salah laku, cuai, tidak hadir bertugas dan terlibat dengan aktiviti jenayah. Beliau berkata daripada jumlah berkenaan,10 anggota diberhentikan kerja kerana terlibat dengan aktiviti jenayah dan majoriti daripada yang dikenakan tindakan tatatertib merupakan anggota baharu SPRM yang berkhidmat kurang daripada 10 tahun.“Walaupun jumlah yang dikenakan tindakan tatatertib adalah kecil, iaitu 0.3 peratus daripada jumlah keseluruhan anggota SPRM seramai 2,800 orang, namun ia tidak harus dipandang ringan kerana masyarakat menaruh harapan yang tinggi terhadap SPRM. "SPRM harus dilihat bersih dan mempunyai anggota yang berintegriti tinggi dan tidak berkompromi dengan sebarang salah laku," katanya kepada Bernama baru-baru ini di Ibu Pejabat SPRM, di Putrajaya.Asariah berkata JKA yang merupakan satu daripada lima jawatankuasa bebas yang ditubuhkan melalui Akta SPRM 2009, bertanggungjawab untuk memantau cara SPRM mengendalikan aduan yang tidak bersifat jenayah terhadap pegawai-pegawainya.

Selain itu, katanya JKA juga bertindak mengenal pasti kelemahan tatacara kerja yang mungkin menimbulkan sebarang aduan dan mencadang syor yang difikirkan sesuai."Sepanjang 14 tahun JKA ditubuhkan sebanyak 31 cadangan penambahbaikan prosedur operasi kerja SPRM telah dikemukakan dan yang terbaru melibatkan kawalan dalaman mengenai keterhutangan kewangan yang serius, kawalan dalaman mengenai kehilangan barang kes dan memperkukuhkan sistem pengurusan aduan dalaman SPRM," katanya.Pada masa yang sama, Asariah berpendapat badan pencegah rasuah itu telah menjalankan peranannya dengan baik bagi memupuk sifat integriti dan tata kelola yang baik dalam diri setiap anggotanya. Beliau SPRM telah mewujudkan Pelan Antirasuah SPRM 2021-2025 dan Kod Etika dan Tatakelakuan SPRM di samping melaksanakan program-program pengukuhan integriti antaranya menubuhkan Cawangan Hal Ehwal Dalaman pada tahun lepas bagi menyiasat kes jenayah melibatkan pegawai SPRM di bawah Akta SPRM 2009. "SPRM juga telah mewujudkan Unit Agama dan Kaunseling yang merupakan satu langkah yang baik bagi memberi sokongan kepada anggotanya dari segi moral untuk melaksanakan tugas."Terkini, SPRM juga menunjukkan keseriusan dalam memastikan SPRM bebas daripada dadah dan bahan terlarang seperti ketum melalui Arahan Ketua Pesuruhjaya SPRM. Sebarang pelanggaran boleh dikenakan hukuman tatatertib termasuk buang kerja," katanya.- BERNAMA


Atlet diingat waspada gejala penyakit bawaan haba

PHNOM PENH, 5 Mei- Kesan utama penyakit bawaan haba seperti strok haba kekal menjadi kebimbangan utama pasukan perubatan kontinjen negara di Sukan SEA 2023 yang berlangsung dalam fenomena cuaca panas melampau, di sini.Ketua Pegawai Perubatan Kontinjen (CMO) Dr Jasmiza Khuzairi Jasme berkata, cuaca di Kemboja panas dan sangat kering sehingga suhu boleh mencecah 40 darjah Celcius sekali gus strok haba mungkin boleh menyerang atlet terutama mereka yang terdedah kepada cahaya matahari terlalu lama.Menurut beliau, antara simptom awal penyakit bawaan haba ialah pening, kurang bermaya dan rasa seakan kepala berpusing manakala serangan strok haba pula mampu menyebabkan atlet pitam atau lebih parah.“Sekiranya mereka bergejala kita sudah boleh ambil langkah berjaga-jaga atau dia (atlet) sendiri kena tingkatkan hidrasi. "Kita juga menasihatkan supaya atlet tidak mengambil terlalu banyak air manis, kopi ataupun minuman berkafein sebab itu akan jejaskan hidrasi.“Sudah tentu yang terbaik adalah minum banyak air kosong ataupun minuman elektrolit untuk pastikan air dan garam dalam badan berada dalam keadaan baik,” katanya ketika ditemui Bernama di klinik kontinjen negara di Perkampungan Atlet Sukan SEA 2023 di sini.Bagi atlet yang terdedah dengan cahaya matahari terlalu lama ketika bertanding, beliau berkata mereka perlu menggunakan tuala basah ataupun pek ais untuk menyejukkan anggota badan seperti di belakang leher, kepala dan celah-celah badan bagi mengurangkan risiko suhu badan meningkat.Menurut beliau yang merupakan CMO ke Sukan Paralimpik Tokyo 2020, kaedah itu merupakan cara termudah untuk mengurangkan suhu badan.“Selain itu, dari segi pemakaian kita nasihatkan atlet supaya tidak pakai terlalu tebal dan elak pakaian berwarna terlalu gelap sebab ini akan menambahkan risiko mendapat penyakit bawaan haba. Mereka juga boleh pakai topi, sarung tangan dan losyen serta krim pelindung matahari,” katanya.Pada masa sama, beliau berkata atlet boleh menjalani proses pemulihan termasuk menggunakan ice bath yang disediakan di klinik kontinjen.Sementara itu, Dr Jasmiza berkata seramai 30 kakitangan perkhidmatan sokongan sains dan perubatan sukan termasuk enam doktor pakar dari Institut Sukan Negara (ISN) ditugaskan untuk memantau tahap kesihatan kesemua 677 atlet kebangsaan di Sukan SEA 2023 dari 5-17 Mei ini.Katanya pasukan perubatan ke temasya sukan dwitahunan itu turut terdiri daripada pegawai paramedik, jururawat, ahli fisioterapi dan tukang urut bagi memastikan para atlet negara menerima perkhidmatan terbaik.

“Selain di sini, kita juga ada dua pasukan yang bertugas di wilayah Sihanoukville (venue sukan pelayaran) dan satu pasukan di wilayah Siem Reap (berbasikal) tetapi yang utama adalah di Perkampungan Atlet di mana kita ada klinik kontinjen yang bersedia 24 jam sepanjang temasya berlangsung.“Di sini kita ada ultrasound yang boleh bantu mendiagnosis kecederaan dan segala jenis ubatan yang diperlukan. Selain daripada khidmat klinik, kita juga ada khidmat fisioterapi dan urutan sukan di mana kita ada kakitangan yang bertugas setiap masa,” katanya.Mengulas mengenai cabaran pasukan perubatan di sini, Dr Jasmiza berkata pada peringkat awal pihaknya menghadapi permasalahan peralatan asas klinik dan pengangkutan, namun ia berjaya diatasi dengan bantuan pelbagai pihak serta inisiatif sendiri.“Kita mempunyai kereta yang disewa bagi memudahkan pihak ISN melakukan tugasan luar, saya percaya kita akan menemui cabaran setiap hari tetapi kita akan cuba atasinya,” kata beliau. -BERNAMA


Tuntutan saman Tun M: Anwar serah kepada peguam

BANTING, 5 Mei- Perdana Menteri, Datuk Seri Anwar Ibrahim menyerahkan soal tuntutan saman fitnah yang dikemukakan oleh bekas Perdana Menteri, Tun Dr Mahathir Mohamad untuk diurus pihak peguamnya.“Biar peguam jalankan tanggungjawabnya,” katanya ketika mengulas ringkas pertanyaan pemberita mengenai tuntutan saman berkenaan.Tun Dr Mahathir hari ini mengemukakan saman fitnah terhadap Anwar dengan menuntut ganti rugi RM150 juta berhubung ucapan Perdana Menteri di Kongres Nasional Khas Malaysia Madani: ‘Pelaksanaan Sebuah Idealisme’ pada Mac lalu.Tuntutan saman berkenaan difailkan di Mahkamah Tinggi Shah Alam menerusi firma guaman Tetuan Law Practice of Rafique dengan menamakan Anwar sebagai defendan tunggal.Terdahulu, Perdana Menteri meluangkan masa makan tengah hari bersama rakyat setempat di Restoran Selera Tujuh di Banting.Hadir sama, Pengerusi Jawatankuasa Tetap Pembangunan Luar Bandar, Kampung Tradisi dan Adat Istiadat Melayu, Kebudayaan dan Warisan Selangor, Borhan Aman Shah yang mewakili Menteri Besar, Datuk Seri Amirudin Shari.Anwar kemudian menunaikan solat Jumaat di Masjid Jamek As-Solihin, Kampung Kanchong Darat.Beliau mendengar khutbah, bertajuk ‘Adab Bertamu Ketika Berpuasa’ bersama jemaah lain yang disampaikan Imam masjid berkenaan, Rumaizi Ahmad.

(Perdana Menteri menunaikan solat Jumaat di  Masjid Jamek As-Solihin, Kampung Kanchong Darat, Banting)